Strategi Licik Belanda Menyamar Kapal Perang Jadi Pulau

Dalam peperangan, tipu helah merupakan satu aspek yang tidak boleh diketepikan. Ini kerana ia boleh saja menjadi penentu kemenangan atau kekalahan sesebuah pasukan. Di teater Pasifik WWII, sebuah kapal perang Belanda menyamarkan dirinya sebagai sebuah pulau kecil untuk mengelak daripada menjadi sasaran serangan udara tentera Jepun.

Hal ini mungkin sukar dipercayai tetapi itulah yang dialami krew kapal HNMS Abraham Crijnssen. Kapal tersebut merupakan kapal perang jenis pembersih periuk api yang dibina pada 1930-an sebelum digunakan secara rasmi oleh tentera laut Belanda pada 1937. Nama kapal ini bersempena komander tentera laut Belanda yang terkenal pada abad ke-17, Abraham Crijnssen.

Selepas Belanda jatuh ke tangan Jerman pada 15 Mei 1940, usaha peperangan negara itu diteruskan oleh kerajaan mereka yang duduk dalam buangan di London. Angkatan laut Belanda meneruskan penentangan di semua teater WWII termasuk di Pasifik. Di Pasifik, sebahagian aset laut Belanda berada di Hindia Timur Belanda (Indonesia moden) termasuk HNMS Abraham Crijnssen.

Sebelum tu, kami nak cadang korang beli buku ni. PERTEMPURAN DI HUTAN adalah kisah perjuangan Dato Mohd Rani Abdul Rashid dalam memelihara kedaulatan negara daripada dimamah bala durjana komunis. Buat julung kalinya kisah kepewiraan dirinya dan anggota keselamatan yang lain direkodkan dengan mendalam dalam sebuah buku. Dapatkan sekarang, ada DISKAUN lagi! Pautan pembelian: https://shopee.com.my/The-Patriots-Pertempuran-Di-Hutan-Hardcover–i.238336777.17131032084

Jepun merancang untuk meneruskan kempen Blitzkrieg (perang kilat) mereka di Pulau Jawa menerusi empat kapal kruzer, 14 kapal pemusnah dan 10 kapal pengangkut. Pihak Bersekutu menggerakkan semua aset yang ada iaitu lima kapal kruzer dan sembilan kapal pemusnah membabitkan pihak AS, Australia, Belanda dan British. Pertempuran laut tercetus antara kedua-dua pihak pada 27 Februari 1942 di mana kebanyakan kapal Bersekutu berjaya dikaramkan oleh pihak Jepun.

Mengikut rancangan, HNMS Abraham Crijnssen perlu berundur ke Australia sambil diiringi tiga kapal perang yang datang dari Laut Jawa. Tetapi masalahnya, majoriti kapal Bersekutu yang berada di situ telah ditenggelamkan oleh Jepun. Dan ini memaksa mereka bergerak secara bersendirian dari Surabaya pada akhir Februari 1942.

Jadi, kapten HNMS Abraham Crijnssen mendapat satu idea gila semasa memikirkan bagaimana hendak melepaskan diri daripada ancaman pesawat dan kapal selam Jepun. Idea tersebut ialah menyamarkan keseluruhan kapal menjadi sebuah pulau kecil.

Sebaik mereka tiba di sebuah pulau, dahan-dahan pokok besar dikumpul dan disusun pada setiap bahagian kapal. Krew turut diarah mengecat badan kapal dengan warna-warna tanah dan batuan bagi melengkapkan imej ‘pulau kecil’ pada kapal berkenaan. Bagi meningkatkan peluang mereka tidak dikesan oleh pihak musuh, HNMS Abraham Crijnssen hanya bergerak pada waktu malam dan berhampiran dengan kawasan pesisir pantai.

Dari satu segi, Jepun mempunyai pelbagai kelebihan dari segi kepantasan dan bilangan aset laut yang boleh digunakan untuk mengejar kapal Belanda itu. Tetapi HNMS Abraham Crijnssen menggunakan kelebihan 18,000 buah pulau sekitar Hindia Timur Belanda untuk bergerak tanpa dikesan pihak musuh. Selepas lapan hari menempuh pelayaran yang mendebarkan, akhirnya HNMS Crijnssen tiba juga di Australia. Kapal Belanda itu turut mencipta rekod sebagai kapal Bersekutu terakhir yang berjaya melarikan diri dari Hindia Timur Belanda.

Sebaik tiba di Australia, proses penambahbaikan segera dibuat bagi menjadikan ia boleh digunakan semula sebagai aset laut Bersekutu di medan Pasifik. Krew kapal Belanda ini kemudiannya digantikan oleh saki-baki krew kapal tentera laut British, HMS Jupiter yang terselamat daripada pertempuran laut di Laut Jawa dan tentera laut Australia.

Dan ini membawa kepada satu pertelagahan kecil tentang gambar pemerintah mana yang patut digantung di dewan mes HNMS Abraham Crijnssen. Memandangkan ini merupakan kapal Belanda, maka gambar yang patut digantung ialah Ratu Wilhelmina yang merupakan ketua negara ketika itu.

Tetapi disebabkan krew yang mengambil alih ialah gabungan krew Australia dan British, mereka mahu meletakkan gambar Raja George VI. Selepas Belanda bertegas untuk tidak mengalihkan gambar Wilhelmina, pihak Bersekutu mengambil keputusan untuk menghormati keputusan mereka. Selepas dikendalikan krew ini selama beberapa bulan, HNMS Abraham Crijnssen diserahkan semula kepada tentera laut Belanda pada Januari 1943.

Pada akhir WWII, ia berperanan sebagai pembersih periuk api yang dipasang sekitar Pelabuhan Kupang. Setelah semua periuk api berjaya dimusnahkan, ini membolehkan kapal-kapal perang Australia berlabuh dan menerima penyerahan kalah Jepun di situ.

HNMS Abraham Crijnssen kemudiannya digunakan sebagai kapal peronda sekitar perairan Hindia Timur Belanda semasa revolusi kemerdekaan Indonesia tercetus. Selepas tidak lagi digunakan pada 1960, hari ini ia menjadi sebahagian daripada kapal-kapal Belanda yang ditempatkan di Muzium Tentera Laut Belanda di Dan Helder, utara Belanda.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Liem, E. (2015, 30 Julai). A stranded Dutch warship evaded Japanese bombers in WWII by disguising itself as an island. We Are The Mighty.

Budanovic, N. (2018, 17 Mei). True: A Stranded Dutch Warship In WWII Disguising Itself As An Island To Evade Japanese Bombers. War History Online.


Betul Ke Obama Tu Muslim?

Politik tidak pernah menyatukan. Kerana fitrah manusia adalah untuk berbeza pandangan. Apabila perbezaan pendapat tidak dapat ditangkis, mulalah pertuduhan.

Dan Amerika Syarikat sendiri tidak lari daripadanya. Malah politik Amerika Syarikat jauh lebih teruk berbanding negara-negara lain. Salah satu contohnya melibatkan Barack Obama.

Obama ialah ahli politik pertama yang mencabar normalisasi dalam politik Amerika.

Sejak tahun 1789, Amerika Syarikat tidak pernah menerima seorang ketua negara dalam kalangan selain kulit cerah.

Sehinggalah Obama menewaskan John McCain (dan Mitt Romney) dengan majoriti besar. Namun perjalanan beliau ke arah keajaiban jauh sekali mudah.

Semuanya bermula selepas beliau dilantik sebagai seorang senator dari Illinois pada 3 Januari 2005. Beliau bukanlah satu-satunya ahli politik kulit gelap yang mencuba nasib.

Tetapi beliaulah calon paling berpengaruh dalam suatu senarai panjang kulit gelap yang pernah berusaha ke White House.

Bermula di Old State Capitol pada 10 Februari 2007, Obama mengumumkan pencalonannya secara simbolik di tempat Abraham Lincoln memberikan ucapan House Divided 149 tahun sebelumnya (Pearson, 2007).

Semasa berkempen, Obama menerima hentaman antara yang pertama. Sebuah emel berantai pernah dihantar secara berleluasa dengan tuduhan melulu.

“Menurut Kitab Wahyu, dajjal ialah seorang lelaki berusia 40-an daripada keturunan Islam akan mendustai dunia dengan bahasa memujuk dan mempunyai perwatakan mirip al-Masih. Ramalan ini mengatakan ramai akan menyokongnya dan dia akan menjanjikan harapan palsu dan keamanan dunia tetapi apabila berkuasa, dia akan musnahkan segalanya. Apakah dia itu Obama?”

Sudah tentunya emel ini tidak mampu menghalang kemaraan Obama. Kerana Amerika Syarikat berdiri teguh sebagai republik sekular.

Permasalahan juga terletak pada status Kitab Wahyu sendiri yang tidak pernah menyebut nama Dajjal, apata lagi usia dan agama keturunan. Islam sendiri belum didakwahkan dalam zaman naratif Bibel.

Amatlah menakjubkan apabila sebatang sosok tubuh 1.85 meter ini boleh dikaitkan dengan Dajjal. Tetapi itu bukannya satu-satunya tuduhan yang pernah dilemparkan.Satu lagi emel berantai ditularkan dengan dakwaan bahawa nama penuh Obama ialah “Barack Mohammed Obama”.

Naratif ini dilayurkan dengan dakwaan tanpa henti bahawasanya Obama beragama Islam. Asas bagi pertuduhan ini terletak pada latar belakang bapa Obama.

Menurut Obama sendiri, bapanya dibesarkan oleh keluarga Islam. Tetapi beliau telah menjadi ateis sebelum bertemu dengan Ann Dunham (Obama, 2006).

Tetapi hujah konspirasi menggunakan bapa tiri Obama pula yang bernama Lolo Soetoro di Indonesia.

Soetoro ialah seorang Islam, sekaligus menggemburkan tanggapan Obama ialah Islam secara rahsia.

Prasangka juga dijaja Michael Bloomberg daripada Bandaraya New York bahawa Obama ialah Islam secara rahsia yang tidak menyokong Israel (Associated Press, 2008).

Emel-emel berantai masih lagi digunakan untuk menyebarkan penipuan. Selepas kemenangan 2008, Obama sekali lagi dim4ngsakan dengan dakwaan mengangkat sumpah dengan Qur’an (walhal ia jelas senaskhah Bibel).

Secara konsisten Obama mempertahankan agama Kristiannya termasuk di Kaherah semasa menyampaikan ucapan “A New Beginning”.

Punca pertikaian juga dikukuhkan dengan sekeping gambar Obama dalam pakaian tradisional miripkan Islam. Pada tahun 2006 (sebagai Senator), Obama pernah mengunjungi Kenya dan memakainya.

Dan ia ditunggang sehabis rapi untuk menyebarkan apa yang jelas suatu Islamofobia seolah-olah menjadi Islam itu sumpahan terhadap Amerika. Walaupun ditegaskan berkali-kali (tanpa sekali pun mengakui atau mengiyakan).

Sehingga hari ini masih ada yang berpegang bahawa Obama ialah Islam secara rahsia.

RUJUKAN:

Associated Press. (2006, Jun 2). N.Y. Mayor urges Jewish voters to denounce Obama Muslim rumors. Haaretz. Retrieved from http://www.haaretz.com/news/n-y-mayor-urges-jewish-voters-to-denounce-obama-muslim-rumors-1.248209

Obama, B. (2006, Oktober 16). “My Spiritual Journey”. TIME. Retrieved from http://www.time.com/time/printout/0,8816,1546579,00.html

Pearson, R. (2007, Februari 10). “Obama: I’m running for president”. Chicago Tribune. Retrieved from https://www.chicagotribune.com/nation-world/chi-070210obama-pearson1-story-story.html


Asal Usul Perkataan Bima Sakti Dalam Bahasa Melayu

Perkataan Bahasa Melayu “Bima” di dalam nama galaksi Bima Sakti atau KRI Bima Suci ada pelbagai varian lain seperti “Bema” (Yunani), “Mimbar” (Arab) “Bimah” (Ibrani) dan Bhima (Sanskrit).

Maksud semua perkataan ini sama, iaitu satu tempat atau kawasan tinggi, tempat memanjatkan doa, altar untuk bercakap dengan Tuhan.

Jika dikaji etimologi perkataan ini, dan dirujuk silang dengan garis masa kewujudan tamadun-tamadun awal, dapat dilihat dengan jelas perkataan ini digunakan sejak wujudnya tamadun Yunani yang kemudiannya bertembung pula dengan tamadun Hindu di utara benua India.

Pertembungan tamadun ini mempengaruhi pula perkembangan Sanskrit di dalam keluarga bahasa Indo-Aryan di Utara India itu dan Dravidian yang keluar dari arah selatan benua itu untuk datang pula ke Nusantara, untuk mempengaruhi kosa kata Bahasa Melayu.

Menarik bila satu perkataan sahaja sudah dapat menggambarkan perkembangan agama, ketamadunan dan bahasa yang merentasi pelbagai kelompok sosiobudaya dan sempadan geografi.

*Gambar adalah replika sebuah bimah dari Sinagog Susiya. Binaan seumpamanya telah ditemukan seawal abad ke-5, kini dipamerkan di Muzium Israel, Baitulmuqaddis. Ia digunakan para rabbai mereka bagi menyampaikan khutbah dan ayat-ayat Taurat dari sinagog masing-masing.


Obor-Obor Yang Mampu Hidup Sampai Kiamat

Dalam hukum fitrah alam, setiap hidupan harus melalui fasa-fasa kehidupan iaitu dari muda hingga tua, kemudian mencapai kematian. Tidak kira hidupan itu adalah bakteria, fungus, tumbuhan, serangga, atau mamalia, mereka harus melaluinya. Inilah fitrah yang telah Tuhan tentukan sejak hidupan lahir mengikut zat-nya.

Namun, ada satu hidupan yang terang-terang menentang hukum fitrah alam ini. Seolah-olah ia mengelak kematian sehinggalah hari kiamat. Apakah hidupan tersebut?

Hidupan yang hidup abadi adalah sejenis spesis obor-obor bernama Turritopsis dohrnii. Obor-obor ini berbentuk loceng dengan diameter sepanjang 4.5 milimeter. Perutnya dilihat secara jelas dari tubuh halimunan dengan berwarna merah dan berbentuk salib apabila dilihat dari bahagian atas kepala. Ketika muda ia mempunyai 8 sesungut dan apabila mencapai usia matang, obor-obor ini mampu mencapai 80-90 sesungut.

Turritopsis dohrnii ini adalah hidupan bebas dalam komuniti plankton dan mikroorganisma. Diet obor-obor ini adalah pemakan plankton haiwan atau zooplankton. Seperti obor-obor lain, ia mempunyai sesungut berbisa bernama nematocyst bersembunyi dalam sesungutnya yang berfungsi untuk melumpuhkan mangsa.

Haiwan ini juga biasa diburu oleh pemangsa seperti anemone laut (sejenis terumbu karang yang mempunyai sesungut), ikan seperti tuna atau jerung, penyu, dan penguin.
Habitat obor-obor ini pula pertama kali ditemui di Laut Mediterranean pada 1857, kemudian tersebar ke seluruh dunia kerana migrasi besar-besaran yang menggunakan kapal sebagai ‘pengangkutan’.

Kerana kapal, obor-obor ini menetap di bahagian bawah kapal selain dasar laut. Dengan penyebaran ini, Turritopsis dohrnii dikatakan sebagai haiwan invasi yang senyap kerana tubuh kecilnya tidak disedari oleh manusia apabila berlaku invasi haiwan ini.

Kembali kepada kehidupan abadi obor-obor ini, mengapa ia mampu melawan hukum fitrah alam? Terlebih dahulu, kita mengenal dulu kitaran hidup obor-obor secara asas.

Hidupan individu Turritopsis dohrnii bermula dari pensenyawaan dari kedua-dua obor-obor jantan dan betina. Dari telur yang disenyawa, lahirnya planula. Planula adalah ‘larva obor-obor’ yang mampu berenang dengan sesungut kecil yang mengelilingi tubuhnya.

Kemudian planula ‘bercambah’ menjadi individu baru bernama polip iaitu ‘obor-obor versi tumbuhan’. Polip ‘tumbuh’ di dasar laut yang jarang dilihat oleh manusia namun uniknya versi ini adalah ia mampu melahirkan banyak klon dari hujung cabang polip. Dari polip-lah wujudnya fasa akhir obor-obor iaitu medusa. Medusa inilah rupa obor-obor yang kita kenal sekarang.

Bagi Turritopsis dohrnii, fasa medusa inilah keajaiban bakal berlaku. Apabila medusa mencapai dewasa, ketika diancam oleh pelbagai halangan seperti perubahan suhu laut, cedera, atau mencapai usia tua, ia mampu ‘mengundurkan usia’ sebagai senjata akhir obor-obor ini.

Maksud ‘mengundurkan usia’ ini adalah ia mampu mengecutkan diri dan mampu menukar sel-sel yang ada kepada sel baru seperti menukar sel otot kepada sel sara. Teknik perubahan sel ini dinamakan sebagai ‘transdifferentiation’.

Obor-obor yang mengecut ini kemudian menjadi ketulan kecil yang terkubur dalam dasar laut dan lahir polip baru, melahirkan lagi medusa-medusa baru. Dengan cara ini, Turritopsis dohrnii mampu mengekalkan spesisnya melalui fasa ‘pengunduran usia’ yang luar biasa ini.
Keupayaan obor-obor ini telah mengejutkan pakar biologi dari Swarthmore College, AS iaitu Profesor Scott F. Gilbert yang mengetuai kajian ke atas Turritopsis dohrnii. Dalam 4,000 sampel, seratus-peratus dari keseluruhan sampel akan kembali muda secara semula jadi. Tidak adapun antara sampel yang mati.

Tambahan lagi, keupayaan ‘mengundurkan usia’ obor-obor ini menarik para saintis biologi dan genetik dunia untuk merungkai penyembuhan semula dari kanser yang merebak namun ia masih dalam perbincangan akan relevan penerusan kajian ke atas obor-obor tersebut.

Walaupun Turritopsis dohrnii diiktiraf menjadi obor-obor yang hidup abadi, ia juga bakal mati apabila ia tidak mencapai usia matang dengan menjadi santapan pemangsa atau diserang penyakit. Jadi, fasa medusa matang sajalah ia mampu melakukan teknik ‘pengunduran usia’ ini.

Maka, dalam masa akan datang adakah Turritopsis dohrnii ini bakal menjadi penyelamat manusia dari sebarang kanser yang mampu meragut nyawa, sekaligus memperoleh kehidupan abadi?

RUJUKAN:

Hongbao Ma, Yan Yang (2010). Turritopsis nutricula. PDF:
http://free-journal.umm.ac.id/…/Turritopsis%20nutricula…

Levs, M. L. (5 May 2020). Immortal Jellyfish: Does It Really Live Forever? Treehugger. Retrieved from 26 December 2020. https://www.treehugger.com/immortal-jellyfish-does-it…

Piraino, Stefano; F. Boero; B. Aeschbach; V. Schmid (1996). “Reversing the life cycle: medusae transforming into polyps and cell transdifferentiation in Turritopsis nutricula (Cnidaria, Hydrozoa)”. Biological Bulletin. 190 (3): 302–312.

Rich, Nathaniel (November 28, 2012). “Can a jellyfish unlock the secret of immortality?”. The New York Times Magazine. Retrieved October 22, 2017.


Keteguhan Iman Seorang Tokoh Pendakwah, Shaykh Ahmad Deedat Pada Tahun-Tahun Terakhirnya

Allahyarham Shaykh Ahmad Hussein Deedat merupakan seorang tokoh pendakwah muslim antarabangsa yang tidak perlu diperkenalkan lagi. Beliau adalah seorang tokoh lagenda dalam bidang ilmu perbandingan agama terutamanya berkenaan agama Islam dan Kristian. Guru kepada seorang tokoh pendakwah muslim antarabangsa tersohor pada abad ke-21 ini iaitu Dr. Zakir Abdul Karim Naik dan juga pengasas dan presiden sebuah institusi dakwah Islam antarabangsa yang berpusat di Durban, Afrika Selatan iaitu Islamic Propogation Centre International (IPCI) ini telah mengorbankan harta bendanya, tenaganya dan seluruh jiwa raganya ke jalan dakwah, membidas tajam segala fitnah daripada golongan bukan Islam terhadap agama Islam dan umatnya melalui rakaman video-video syarahan dan perdebatan serta penerbitan puluhan buah buku dakwah tulisannya secara percuma. Wajahnya tidak pernah lekang dengan senyuman yang menawan.

Penulis rasa tidak perlu dibincangkan panjang lebar lagi berkenaan biografi dan sumbangan besar tokoh ulama perbandingan agama tersebut kerana salah seorang rakan penulis The Patriots yang lain pernah menulis artikel biografi ringkas mengenainya di laman web The Patriots ini pada tahun lepas. Artikel ini akan menceritakan kisah tahun-tahun terakhir dalam kehidupan beliau.

Sekembalinya Shaykh Ahmad Deedat daripada menyampaikan syarahan sempena sambutan Hari Good Friday di Sydney, Australia pada pertengahan tahun 1996, beliau jatuh sakit kerana mengalami serangan penyakit angin ahmar (stroke) yang menyebabkan seluruh anggota tubuh badan beliau lumpuh daripada leher sehingga ke kaki. Ini menyebabkan beliau tidak dapat bercakap dan menelan makanan, tetapi pendengaran dan penglihatan beliau masih berfungsi dengan baik dan jelas, begitu juga memori dan kecerdasan akal fikirannya tidak sedikitpun terjejas. Selain itu, beliau juga boleh melakukan mimik muka dan mengeluarkan suara untuk menunjukkan perasaan gembira dan sedihnya. Beliau mendapat rawatan di sebuah hospital di Riyadh, Arab Saudi, dan sejak itu beliau belajar berkomunikasi menggunakan isyarat mata berdasarkan pemilihan huruf-huruf yang ditunjukkan kepadanya.

Terdapat seorang penulis yang juga wartawan Muslimah di Afrika Selatan bernama Fatima Asmal, kini beliau adalah Pengarah Institute of Learning and Motivation (ILM-SA) di Afrika Selatan, pernah menulis sebuah artikel dalam penerbitan An-Nisaa pada tahun 2003 yang merekodkan kisah lawatan beberapa orang mubaligh Kristian ke kediaman Shaykh Ahmad Deedat untuk “menyelamatkan hidup” beliau. Fatima turut menemu bual anak kepada Shaykh Ahmad Deedat iaitu Yusuf Deedat berkenaan ayahnya.

Kisahnya bermula pada awal pagi 26 Oktober 2002, apabila seorang reverend Kristian iaitu Reverend Naidoo menziarahi Shaykh Ahmad Deedat yang lumpuh terlantar di atas katil di kediamannya. Artikel perbualan tersebut saya terjemahkan dalam bahasa Melayu:
Reverend Naidoo: “En. Deedat, bolehkah saya mendoakan anda atas nama Jesus? Jika saya doakan anda atas namanya, anda akan dapat berdiri dan berjalan semula. Anda akan bercakap atas namanya. Bolehkah saya bacakan kepada anda sepotong ayat yang penuh dengan inspirasi daripada Kitab Suci Bible dengan harapan semoga Jesus dapat menyembuhkan anda?”

Seperti biasa, dengan bantuan anaknya, Shaykh Ahmad Deedat melakukan komunikasi mata untuk membentuk ayat bagi membalas permintaan reverend Kristian tersebut. Ayat tersebut berbunyi: “En. Naidoo, tolong bacakan kepada saya Genesis, Bab 19, ayat 30.”
Dengan senang hati Reverend Naidoo membacakannya: “{19:30} And Lot went up out of Zoar, and dwelt in the mountain, and his two daughters with him; for he feared to dwell in Zoar: and he dwelt in a cave, he and his two daughters. {19:31} And the firstborn said unto the younger, Our father [is] old, and [there is] not a man in the earth to come in unto us after the manner of all the earth: {19:32} Come, let us make our father drink wine, and we will lie with him, that we may preserve seed of our father. {19:33} And they made their father drink wine that night: and the firstborn went in, and lay with her father; and he perceived not when she lay down, nor when she arose. {19:34} And it came to pass on the morrow, that the firstborn said unto the younger, Behold, I lay yesternight with my father: let us make him drink wine this night also; and go thou in, [and] lie with him, that we may preserve seed of our father. {19:35} And they made their father drink wine that night also: and the younger arose, and lay with him; and he perceived not when she lay down, nor when she arose. {19:36} Thus were both the daughters of Lot with child by their father.
(Potongan ayat Genesis 19:30-36 di atas menceritakan perbuatan sumbang mahram antara Lot (Nabi Lut AS) dengan kedua-dua orang anak perempuannya).

Sekali lagi, Shaykh Ahmad Deedat berkomunikasi dengan isyarat mata bagi membentuk ayat. Ayat tersebut berbunyi: “Apakah moral daripada kisah tersebut? Adakah anda mempelajari sesuatu daripada bab tersebut?”

(Nota penulis: pembaca juga boleh merujuk 2 Timothy, 3:16 berkenaan kriteria kitab daripada Tuhan)

Reverend Naidoo terdiam dan terus meninggalkan kediaman tersebut.

Satu lagi kisah berkenaan seorang Kristian yang cuba mempengaruhi Shaykh Ahmad Deedat yang sedang terlantar lumpuh. Ringo, seorang Kristian berbadan sasa dan pemilik sebuah gim menziarahi Shaykh Ahmad Deedat dengan harapan dapat mengubati beliau. Dengan dakwaan bahawa semangat Jesus bersemi dalam tubuh badannya, Ringo cuba melakukan keajaiban di sisi katil Shaykh Ahmad Deedat, siap dengan gerakan tangannya.
“Jesus, sembuhkanlah dia! Bangun!”

Shaykh Ahmad Deedat hanya memerhati perbuatannya itu di sisi katilnya. Beliau lalu berkomunikasi dengan isyarat mata yang juga menghasilkan ayat menyuruh membaca tiga potong ayat daripada Bible iaitu Matthew, 7:21-23: “{7:21} Not every one that saith unto me, Lord, Lord, shall enter into the kingdom of heaven; but he that doeth the will of my Father which is in heaven. {7:22} Many will say to me in that day, Lord, Lord, have we not prophesied in thy name? and in thy name have cast out devils? and in thy name done many wonderful works? {7:23} And then will I profess unto them, I never knew you: depart from me, ye that work iniquity.”

(Ayat ini merupakan kata-kata Jesus (Nabi Isa AS) ketika turunnya baginda ke dunia ini sebelum hari kiamat kepada penganut Kristian yang melakukan segala perbuatan ajaib atas namanya).

Seterusnya ayat pertanyaan daripada Shaykh Ahmad Deedat kepada Ringo: “Mengapakah Jesus mengatakan kepada anda sedemikian sedangkan anda melakukan perbuatan yang mulia ini?”

Ringo mengatakan bahawa beliau akan datang semula dalam beberapa hari lagi untuk memberikan jawapan tersebut, tetapi beliau tidak pernah datang lagi.

Yusuf Deedat mengatakan sejak ayahnya terlantar lumpuh, ramai golongan mubaligh daripada pelbagai agama dan aliran mazhab datang menziarahi ayahnya dan cuba mempengaruhi ayahnya terutamanya pada hari Ahad. Setiap daripada mereka disambut dengan mesra oleh Shaykh Ahmad Deedat. Tetapi, walaupun dengan hanya menggunakan isyarat mata untuk berkomunikasi, ayahnya membalas setiap hujah kepada mereka seperti “peluru berpandu,” menggunakan kitab suci dan fahaman masing-masing sepertimana kisah dua orang mubaligh Kristian tersebut.

Yusuf pernah bertanya kepada ayahnya adakah beliau penat melayan karenah golongan mubaligh-mubaligh tersebut yang tidak putus-putus menziarahinya dan cuba mempengaruhinya. Dengan isyarat mata beliau menjawab tidak, malah beliau menyatakan bahawa beliau begitu seronok dengan kehadiran mereka. Yusuf mengatakan bahawa ayahnya menyuruh beliau memberitahu orang-orang yang menanyakan tentang perihal dirinya bahawa beliau sentiasa dalam keadaan sihat. Bahkan, ayahnya menyuruh mereka mengajak manusia kepada Islam, menyuruh mereka membaca buku-buku tulisannya serta menonton rakaman video-video perdebatan dan syarahannya yang lalu.

Berkomunikasi dengan isyarat mata, Shaykh Ahmad Deedat meminta ahli keluarganya menggantungkan sepotong ayat al-Qur’an di cermin sisi katilnya daripada Surah al-Anbiya’, ayat 83 yang berbunyi: “Dan (sebutlah peristiwa) Nabi Ayub, tatkala dia berdoa merayu kepada Tuhannya dengan berkata: “Sesungguhnya aku ditimpa penyakit, sedang Engkaulah sahaja yang lebih mengasihani daripada segala (yang lain) yang mengasihani.” Barangkali ayat tersebutlah yang menjadi penguat semangat beliau dan doa beliau seharian.

Ramai tokoh-tokoh muslim terkemuka datang menziarahi beliau seperti Yusuf Islam (Cat Steven), Louis Farrakhan, kumpulan nasyid dari Malaysia iaitu Raihan, termasuklah anak muridnya, Dr. Zakir Naik. Apabila Shaykh Ahmad Deedat dipertontonkan rakaman video syarahan dan perdebatan anak muridnya itu, beliau menunjukkan reaksi muka yang penuh dengan emosi sedih dan gembira kerana terlalu berbangga dengan pencapaian anak didiknya itu, kemudian beliau berkomunikasi dengan isyarat mata: “My son, what you have done in four years, it took me forty years to accomplish.” Dr. Zakir Naik membalas: “It was because of your forty years hard work that was possible. You have to make the basement first and that takes time and then the building comes up. You give me everything on a platter. If you weren’t there, then I would have taken forty-four years but Allah and guidance from Him that you did all this foundation work for forty years, has made it possible for us to do this in such a short time.”

Begitulah kisah seorang tokoh pendakwah yang mengorbankan seluruh jiwa raganya atas jalan fisabilillah, walaupun tubuh badannya “mati” tetapi akal fikiran, memori dan hatinya tidak pernah mati. Sembilan tahun beliau terlantar lumpuh, masih tetap berdakwah semampu yang boleh dan hujahnya masih “berbisa.” Tidak pernah sesekali beliau sesali atau kecewa dengan keadaan dirinya. Dirinya “direhatkan” oleh Allah SWT hampir sedekad supaya beliau dapat melihat sendiri hasil usaha dakwah dan legasinya berkembang luas, mudah-mudahan juga sebagai kaffarah atas segala dosanya supaya beliau kembali ke hadrat penciptanya dalam keadaan suci bersih daripada sebarang dosa dan dalam keredaan-Nya. Insya Allah.

Terdapat juga segolongan kumpulan Kristian ketika itu mendakwa bahawa Shaykh Ahmad Deedat dihukum oleh Tuhan kerana melakukan syarahan kontroversinya di Sydney, Australia, yang juga syarahan terakhirnya, pada hari umat Kristian ketika itu sedang menyambut Hari Good Friday, hari Jesus mati disalib pada kepercayaan mereka. Beberapa orang mubaligh Kristian pernah datang menziarahi Shaykh Ahmad Deedat di kediamannya sebanyak dua kali menanyakan kesediaannya untuk mengakui kesilapannya itu. Shaykh Ahmad Deedat dengan isyarat mata menjawab: “I have no guilt in my head.”

Begitulah ketegasan seorang pendakwah yang hebat, walaupun diuji dengan ujian yang begitu berat, namun imannya tetap teguh tanpa terkesan sedikitpun.
Shaykh Ahmad Deedat mengadap penciptanya dengan tenang pada awal pagi Isnin, tanggal 8 Ogos 2005 bersamaan 2 Rejab 1426 H ketika sedang mendengar bacaan Surah Yasin daripada radio Channel Islam International, sebulan selepas ulang tahun kelahirannya yang ke-87 dan dikebumikan di Perkuburan Islam Verulum, Afrika Selatan. Isterinya, Hawa Deedat, yang sangat setia menemani perjuangan suaminya itu sehingga ke akhir hayat menyusul pemergiannya hanya 20 hari selepas itu. Hawa Deedat begitu setia menjaga dan merawat suaminya, sejak suaminya pulang dari Arab Saudi selepas mendapat rawatan di sana, beliau tidak pernah keluar daripada kawasan kediaman mereka selama hampir tujuh tahun kerana menjaga suaminya.

Segala hasil kerja Shaykh Ahmad Deedat dalam bentuk buku dan rakaman video menjadi motivasi kepada ribuan para pendakwah muslim yang lain di seluruh dunia. Legasinya tidak pernah mati bahkan semakin berkembang. Karya-karyanya boleh dimuat turun, dibaca dan ditonton secara percuma melalui laman web TruthwayTV: http://english.truthway.tv/.

Al-Fatihah, semoga Allah SWT menempatkan Shaykh Ahmad Deedat bersama-sama orang-orang yang diredai-Nya. Amin.

Sumber rujukan:

– Bible versi King James.
– Fatima Asmal, “In Tribute to Ahmed Deedat Deedat: The Mission Continues” (tajuk dan isi artikel telah diubahsuai sedikit daripada artikel asal dalam penerbitan An Nisaa, 2003), dalam laman web Archive Islam Online, pautan: https://archive.islamonline.net/?p=5981, dirujuk pada bulan September 2018.
– Goolam Vahed, Ahmed Deedat: The Man and His Mission, IPCI, 2014.
– “Famed S. African Muslim Scholar Dies,” laman web rasmi berita AlJazeera.com, pautan: https://www.aljazeera.com/archive/2005/08/20084914584871579.html, 9 Ogos 2005, dirujuk pada bulan September 2018.
– “Tribute and Times of Sheikh Ahmed Deedat,” video terbitan Truthway TV.


Hitler, Propaganda Dan Mein Kampf

Adolf Hitler (20 April 1889 – 30 April 1945) ialah tokoh propaganda politik di Jerman. Beliau terlibat dalam Perang Dunia Pertama (1914–1918) tetapi memainkan peranan penting dalam Perang Dunia Kedua (1939 – 1945). Sehingga kini beliau dilabel oleh musuh politiknya sebagai orang yang kejam, bengis dan diktator yang gila kuasa.

Ketika berusia 25 tahun, Hitler cukup daif dari segi pendidikan, Hitler masih merupakan lelaki yang diibaratkan hidup berkelana, tanpa apa-apa sokongan keluarga atau kawan, dan tanpa masa depan. Walau bagaimanapun, beliau menimba pengalaman yang berguna ketika Perang Dunia Pertama, berkhidmat dalam tentera Bavaria.

Selepas Perang Dunia Pertama yang menyaksikan kekalahan Jerman, Hitler pulang ke Munich dan meneruskan kerjanya dengan tentera Jerman. Sebagai pegawai perisikan, beliau memantau aktiviti Parti Pekerja Jerman (DAP) dan tertarik terhadap idea anti-Semitik, nasionalis, dan anti-Marxis pengasas parti itu, iaitu Anton Drexler.

Pada Disember 1919, Hitler menyertai DAP, yang mengubah namanya kepada the Nationalsozialistische Deutsche Arbeiterpartei (NSDAP) – yang selalunya diringkaskan kepada Nazi. Hitler secara peribadi mereka bentuk kain rentang parti Nazi, menukar simbol swastika dan menggantikannya dalam lingkaran putih pada latar belakang merah.

Beliau pernah mengetuai bahagian propaganda DAP dan mengadakan beberapa rapat umum. Beliau sering ’menjaja’ kehadiran nama pemimpin terkenal tetapi pada akhirnya hanya beliau seorang yang muncul. Pada tahun 1921, beliau menggantikan Drexler sebagai pengerusi parti.

Hitler dipenjara kerana peristiwa Beer Hall Putsch (rampasan kuasa) dan dijatuhkan hukuman penjara selama 5 tahun. Sewaktu dipenjara beliau menulis buku Mein Kampf (Perjuangan Saya). Jilid pertama buku ini diterbitkan pada tahun 1925 manakala jilid kedua pada 1926.

Tulisan Hitler ini menggabungkan unsur autobiografi dan pembicaraan ideologi politik Nazisme. Ia turut membicarakan tentang konspirasi Yahudi untuk mendapatkan kuasa dunia. Buku ini dikritik hebat kerana bersifat perkauman dan mencetuskan ideologi Nazisme dan juga peristiwa Holocaust.

Buku ini mempunyai bab khusus mengenai propaganda iaitu Bab Enam (Propaganda Perang), jilid satu dan Bab Sebelas (Propaganda dan Organisasi) dan jilid dua.

Hilter cekap menghidu peluang yang ada disekeliling. Disaat rakyat Jerman tertekan akibat dari Persetiaan Versailles, berpunca dari kekalahan Perang Dunia Pertama, Hitler membangkitkan semangat Jerman kembali agar kembali menjadi bangsa terhormat pada masa depan.

Dengan memanipulasi lambang dan berpidato yang penuh emosi, Hitler berjaya mengembangkan rasa identifikasi, komitmen, dan kesetiaan khalayak. Kata-katanya yang sangat popular waktu itu, “ein volk, ein reich, ein fuhrer” (“satu bangsa, satu empayar, satu pemimpin”).

Pada tahun 1933, Hitler menubuhkan Kementerian Propaganda dan Penerangan yang diketuai oleh Joseph Goebbels. Penggunaan pendidikan, filem, media, dan radio oleh pihak Nazi secara berkesan untuk membentuk pendapat dan kelakuan awam merupakan salah satu contoh propaganda yang paling terkenal dalam dunia moden.

Pelantikan Goebbels itu menjadikan propaganda semakin popular dan semakin menjadi negatif imejnya. Bagi beliau, propaganda mempunyai dua prinsip: menyebarluaskan perkara yang tidak diketahui kebenarannya, dan “penipuan besar yang diulang berkali-kali akan menyebabkan orang ramai mempercayainya sebagai suatu ‘kebenaran’.” Ini menjadi ungkapan beliau yang terkenal.

Sementara itu, teori Argentum ad nausem (The Big Lie), muncul daripada buku ini menjadi teknik propaganda diulas oleh Hitler. Menurut Hitler, pembohongan melampau tidak akan mendatangkan hasil kerana perbuatan ini tidak dipercayai oleh orang lain. Walau bagaimanapun, jika kena caranya, pembohongan itu akan dapat mengubah kebenaran secara besar-besaran. Beliau menggambarkan pembohongan besar ini dalam kes yang dilakukan oleh bangsa Yahudi, apabila mereka menyalahkan tentera Jerman dipimpin oleh Jeneral Erich Ludendorf sebagai punca kekalahan Jerman dalam Perang Dunia Pertama.

Pembohongan itu kemudiannya mempengaruhi banyak pendapat sehingga semua pihak meletakkan kesalahan terhadap Ludendorf. Perubahan pandangan masyarakat berkenaan disebut sebagai Seni Pendustaan (Art of Lying) oleh Hitler.

Meskipun pada mulanya Hitler menyalahkan Yahudi kerana melakukan pembohongan besar, The Big Lie kemudiannya digunakan juga oleh beliau, Goebbels, Nazi, dan Jerman sendiri, terutamanya bagi memainkan sentimen anti-Semitisme yang kemudiannya bertukar menjadi punca terkorbannya jutaan jiwa.

Goebbels melakukan pembohongan dengan mendakwa bahawa Yahudi sudah memulakan perang terhadap Jerman dan memiliki bala tentera yang kuat, yang akan menguasai England, Rusia, dan Amerika Syarikat. Kesan pembohongan itu rakyat Jerman khususnya dan masyarakat dunia umumnya berasa takut. Masing-masing merasakan perlu memiliki kepentingan untuk bertahan. Pada masa yang sama, akibat pembohongan itu, bangsa Yahudi dilihat sebagai berbahaya dan wajib dicurigai.

Hitler meneruskan propaganda menerusi tulisan yang dimasukkan pada setem, akhbar, buku, iklan, poster, dan sepanduk. Propaganda lisan juga terkandung dalam propaganda, iaitu perbincangan bersama-sama mahasiswa, anggota parti atau organisasi, kelompok profesional, dan kelompok masyarakat. Turut dilakukan ialah propaganda massa meliputi demonstrasi atau rapat umum. Ini bertujuan membuahkan rasa simpati bagi mendapatkan sokongan yang lebih meluas daripada rakyat. Hitler juga mengadakan pertemuan budaya melalui teater dan filem dapat menyampaikan pengaruh kepada masyarakat.

Perang Dunia Kedua berakhir pada tahun 1945 dengan kekalahan Jerman. Mungkin ada yang berhujah bagaimana hebatnya propaganda Hitler, tercatat dalam sejarah bahawa Jerman kalah dalam Perang Dunia Kedua. Bagi penulis Hilter adalah ikon propaganda politik, konsisten memahami propaganda bukanlah tujuan tetapi alat dan berjayanya propaganda apabila berjaya menggerakkan massa.

Budiman Mohd Zohdi, penyelidik komunikasi dan politik berpusat di Jakarta, Indonesia


Cristiano Ronaldo Pernah Menderma Untuk Acheh

Cristiano Ronaldo sudah mencapai kata sepakat dengan Manchester United. Harga pun sudah ditentukan. Dan dari segi kelab dengan kelab, semuanya selesai. Jadi Ronaldo bakal keluar Juventus dan kembali ke Manchester United. Maka izinkan kami menyanyi sekejap:

Viva Ronaldo,
Viva Ronaldo,
Get him on a plane,
Bring him home from Spain (aku tahu Juventus kat Itali. Diam je lah),
Hear United sings,
Viva Ronaldo.

Sekalipun medical Ronaldo gagal, abaikan saja lagu ini. Sebab Ronaldo adalah seorang atlet yang takkan mungkin ada pelapis. Andainya ada yang mengambil takhtanya kelak, atlet tersebut akan membawa kelas tersendiri.

Takkan ada Ronaldo 2.0. nanti. Kerana Ronaldo bukan setakat jaguh di persada dunia. Sebaliknya, beliau juga bersifat murah hati.

Membangunkan Aceh Semula

Pengalaman pahit yang menimpa bumi Aceh pada tahun 2004 masih terngiang-ngiang dalam fikiran. Terlalu ramai orang menjadi mαηgsα dalam trαgeδi itu. Salah seorang mαηgsα adalah Martunis Sarbini yang baru berusia tujuh tahun.

Pagi 26 Disember 2004 itu, Martunis keluar bermain bola dengan kawan-kawannya. Secara tiba-tiba, Martunis menjadi anak yatim kerana ombak gergasi yang datang telah mengambil nyαwα ibunya.

Selama 21 hari Martunis terkαηdαs dengan hanya berpaut pada sebuah sofa. Kisahnya sangat mengagumkan. Pada saat paling genting, Martunis selamat… dan dunia mengenali kerana baju yang dipakainya, yakni jersi Cristiano Ronaldo berangka tujuh.

Kisah Martunis menyentuh hati semua orang dalam dunia bola sepak, khususnya Ronaldo yang turun padang ke bumi Aceh unuk menjana kutipan awam supaya bandar tersebut boleh bangkit semula (Doedon, 2017).

Jiwa Ronaldo amat besar. Beliau boleh saja memungut dana di England, bersama Manchester United. Tetapi tidak. Beliau tetap ke Aceh untuk berjumpa Martunis. Keadaannya sangat teruk pada ketika itu, sampai ada yang berkata jika lambat sehari mungkin beliau akan meninggal dunia.

Pengaruh daripada Ronaldo menarik perhatian Persekutuan Bola Sepak Portugal (FPF). Pihak FPF menyalurkan dana sebanyak €40,000 untuk kegunaan Martunis.

Ronaldo mengusahakan kutipan dana hingga boleh membina semula rumah Martunis. Dan mereka berhubung berkali-kali, dengan Martunis menggunakan nama Ronaldo sebagai tarikan dalam media sosial.

Apabila cukup umur, Martunis dipelawa untuk beraksi dengan Sporting Lisbon FC, iaitu kelab lama Ronaldo (dan barangkali kelab beliau akan kembali pada hujung kariernya nanti). Namun masalah lutut telah mengakhiri karier bola sepak Martunis (Rahmat, 2017).

Apa yang berlaku menunjukkan bahawa bantuan Ronaldo benar-benar membentuk seorang pemuda. Perkara ini harus diambil sebagai ilham dan pedoman kepada semua. Ronaldo memang terkenal sebagai figura yang enggan bergaduh.

Apa yang berlaku di padang adalah perkara biasa. Semua faham. Semua tahu. Tetapi di luar sana, Ronaldo tidak ada sebarang isu. Pernah saja difitnah pihak media katanya Ronaldo meneguk minuman keras dalam sebuah kelab malam. Pihak media berkenaan meminta maaf, yang sudah cukup untuk menggembirakan Ronaldo.

Kempen Sosial

Cristiano Ronaldo memang gigih berkempen demi kesejahteraan manusia. Pada tahun 2012, beliau menyertai sebuah program untuk meningkatkan kesedaran umum dalam kalangan kanak-kanak tentang masalah dαdαh, gejαlα HIV dan impak obesiti (Polo, 2012). Setahun kemudian, beliau kembali untuk bersaa Save the Children dalam usaha untuk mengurangkan kebuluran kanak-kanak dan obesiti (Surke & Souillere, 2013).

Pendekatannya sememangnya sangat baik dan positif, kerana membuka mata orang ramai. Dan semua ini berlaku pada ketika beliau sedang sibuk bermain. Sekarang bayangkan andai satu hari beliau bersara.

Dengan masa begitu banyak, tentu sekali Ronaldo akan kekal berlagenda kepada semua sepertimana Diego Maradona dijulang sepanjang zaman.

RUJUKAN:

Doedon, M. (2017). Cristiano Ronaldo. Lerner Publications. Halaman 21.

Rahmat, A. (2017, Disember 26). Martunis (ditapiskan) saat (ditapiskan) bintang Timnas Indonesia. CNN.

Polo, P. (2012, Disember 31). Messi and Ronaldo join forces for FIFA’s ’11 for Health’. Marca.

Surke, E., & Soulliere, J. (2013). Cristiano Ronaldo Kicks Off the New Year as Save the Children’s New Global Artist Ambassador for Child Hunger and Nutrition. Save the Children.


Jangan Samakan UiTM Dengan Dasar Perkauman Di USA

1. Ini ialah perbandingan tidak masuk akal. Pada zaman segregation di USA, bukan sebuah universiti sahaja yang terhad untuk kulit putih, tetapi kebanyakan universiti dan sekolah awam dihadkan penyertaan mereka untuk kulit hitam. Apabila kulit hitam membuka sekolah mereka tersendiri, dihadkan pula dana-dana kerajaan untuk mereka. Dalam UiTM ini ada berpuluh etnik, kecuali Cina dan India, maka janganlah disamakan UiTM dengan mat saleh perkauman yang hadkan semua tempat belajar di sana untuk satu bangsa ja.

2. Selain itu, pekerjaan, pengangkutan awam (terdapat koj untuk kulit putih dan hitam), restoren, pekerjaaan bahkan tandas turut dihadkan untuk kulit hitam. Siap ada undang-undang yang suruh setiap rakyat depa patuh dasar segregation ini. Hangpa ada nampak orang Melayu dan Bumiputera lain buat benda macam ni?

3. Bahkan pada waktu ketika dalam gambar ini, dalam tentera pun orang kulit putih dan kulit hitam dipisahkan unit mereka. Tapi yang celakanya kulit putih tetap mengetuai kulit hitam untuk unit tersebut. Di Malaysia, orang bukan Melayu dan Bumi siap boleh jadi Ketua Polis, boleh jawat jawatan tinggi dalam tentera, siap kami suruh hangpa bukan Melayu dan Bumiputera lain masuk ATM dan POLIS, dengan berkempen lagi, tapi hangpa buat tak tau ja.

4. Apa yang kami mintak ialah jangan kacau hak kami iaitu UiTM yang tertakluk dalam perlembagaan. Yang lain hangpa nak rebut sesama hangpa, dipersilakan. UiTM ialah hak kami sebagai pribumi yang kami minta dulu yang dipersetujui oleh nenek moyang hangpa di atas pertukaran dengan kerakyatan sebagai rakyat Malaysia atau tanah Melayu pada waktu itu.

5. Kami tak kacau hak hangpa untuk buka sekolah berdasarkan kaum. Kami tak kacau hangpa nak import dasar pendidikan dari negara besar macam China untuk hangpa gunakan didik anak bangsa kalian walau kalian dah duduk sini 60 tahun jadi rakyat Malaysia, tapi masih ketegaq nak pilih pendidikan dari negara luar.

6. Kami tak pernah halang hangpa nak nikmati kekayaan sumber bumi di Malaysia sampai betapa dalam TOP 50 orang terkaya di Malaysia adalah orang 90 peratus daripadanya ialah daripada bukan Melayu. Kami cuma minta agar janganlah dikacau “portion” sikit yang disimpan perlembagaan untuk kami. Bagi kami ada tak senarai 50 orang kulit hitam yang terkaya pada zaman dalam gambar tu?

7. Kami tak pernah kacau sesuka hati mak bapak hangpa semua dok buat “mandarin speaker only” padahal kami semua tahu double meaning untuk piawaian mintak kerja itu bermaksud hangpa memang tak mau bangsa lain dah duduk kerja dengan hangpa.

8. Kami tak pernah bising bagaimana majikan-majikan seperti hangpa bubuh gaji beza ke atas kami, atau prejudis pada warna kulit kami waktu IV mintak kerja, atau menghalang kami untuk solat jumaat hanya atas nama kerja.

9. Habaq mai kat kami, apakah ini yang berlaku pada zaman segregation dan Jim Crow di USA sehinggalah awal 50-an sehingga 70-an dulu sama macam negara kita? Di Malaysia, orang bukan Melayu siap pegang jawatan menteri penting seperti Kementerian Kewangan lagi.

10. Kalau kami perkauman, kami dah lama suruh hangpa berasimliasi jadi Melayu macam cina-cina di Indonesia dipaksa tukar nama mereka jadi berbaur Nusantara, berbudaya Indonesia dan berbahasa Indonesia. Kami dah lama jadi Thailand yang suruh hangpa jadi orang Thai habis. Tak… tak… kami biar hangpa kekalkan identiti dan kebudayaan bangsa hangpa semua. Siap raihkan lagi sebagai imej negara.

11. Kami tak pernah bising bila selama lebih 100 tahun British amalkan dasar perkauman dengan bubuh kami kat kampung-kampung, letak bangsa bukan Melayu nikmati kek ekonomi di bandar-bandar besar. Tak sampai 60 tahun kami nikmati hak kami, hangpa dah melantun?

12. Bodoh betul Melayu dok main propaganda macam ni. Hangpa yang sayangkan hak-hak hangpa ni, silalah kongsikan artikel aku ni. Kita tunjuk hak kita yang dibawah naungan raja-raja Melayu bukan sesenang itu untuk ditohmahkan dengan dasar perkauman di USA! Kalau depa boleh dapat 2000 shares, kita jugak tentu boleh!


Rahsia Agung Melaka: Kekayaan Yang Tidak Terbayang Dek Akal

1) Portugis hanya berjaya memperoleh 1/3 daripada harta kekayaan Melaka yang sebenar. Sebanyak 2/3 harta kekayaan Melaka yang lain dipercayai masih tersimpan di sekitar kota dan negeri Melaka di ruang-ruang bawah tanah dengan dinding kebal dan kukuh. Pemerintah Melaka sebelum kejatuhan Sultan Mahmud Syah tidak pernah mengalami kemelesetan ekonomi. Menerusi setiap pemerintahan, harta kekayaan Melaka yang terkumpul adalah melalui ufti yang dihantar, transaksi perdagangan dan juga rampasan perang yang didapati dari kerajaan sekitar yang menentang Melaka. Setiap Sultan Melaka mempunyai bilik simpanan harta yang berbeza. Ini menjadikan khazanah harta Melaka sentiasa meningkat dan bertambah. Terdapat catatan yang mengatakan bilik simpanan harta Sultan Alauddin Syah Melaka mempunyai tiga tan emas selain harta-harta lain. Harta ini telah dirampas oleh Portugis dan menjadi sebahagian daripada harta yang dibawa balik ke Portugal. (Lendas da India)

2) Di bawah Istana Melaka terdapat gedung bawah tanah. Gedung ini cukup besar untuk digunakan bagi menyimpan emas dan perak Sultan Melaka. Bangunan bawah tanah ini tidak musnah selepas istana tersebut hangus terbakar. Pihak Portugis telah menemuinya di sebalik runtuhan kebakaran Istana Melaka. Pembinaan Istana Melaka bukan sekadar sebagai tempat kediaman dan juga pentadbiran, tetapi juga tempat penyimpanan harta peribadi sultan. Istana Melaka bukan sahaja melibatkan pembangunan di permukaan tanah malah turut melibatkan pembinaan di bahagian bawah lantai istana itu sendiri. Setiap Istana Melaka dipercayai mempunyai ruang bawah tanah yang sama. Setiap Sultan Melaka mempunyai simpanan harta yang berbeza-beza. Walaupun pembinaan ruang ini tidak disebutkan oleh Tun Seri Lanang dalam pembinaan kompleks Istana Melaka, namun pihak Portugis telah mengesahkan perkara ini. Ruang ini merupakan sesuatu yang praktikal dan turut dibina oleh kebanyakan bangunan penting pentadbiran di seluruh dunia. Ia mengurangkan kos menyelenggara keselamatan harta simpanan dan juga mengawal kerahsiaan lokasi sebenar harta Sultan Melaka. (Lendas da India)

3) Setiap bangunan di Kota Melaka penuh dengan harta. Semasa Sultan Mahmud Syah Melaka berundur, harta yang terdapat di rumah ini menjadi habuan kepada Portugis yang menjarah seluruh kota. Kebanyakan barangan berharga yang ditemui semasa penggeledahan ialah kapur barus, kasturi yang disimpan di dalam belanga, peti-peti yang menyimpan sutera, kain satin, kain taf, sutera putih, kapur, kayu cendana, jongkong emas, mutiara, tembikar dan kayu gaharu. Barangan ini telah menjadi harta rampasan kepada askar Portugis yang menawan Kota Melaka. Mereka mengambil masa beberapa hari bagi mengambil semua harta ini. Sebahagian harta yang terlalu besar dan sukar dibawa dikumpulkan di kawasan tengah laluan-laluan di Kota Melaka. Harta yang ditemui ini mencerminkan struktur ekonomi penduduk Melaka yang aktif dalam kegiatan ekonomi perniagaan dan perdagangan berbanding kegiatan ekonomi lain. (Lendas da India)

4) Istana Melaka mempunyai peti berkaki bertatahkan permata. Semasa Portugis menawan Istana Sultan Mahmud Syah Melaka, mereka mendapati istana ini memiliki sebuah peti besar berkaki dan dipenuhi dengan permata yang bernilai 60,000 cruzado. Selain itu juga, terdapat empat balang emas yang mengandungi minyak wangi, bekas emas yang mengandungi butiran mutiara selain gadis cantik yang bertugas sebagai dayang istana. Ini menunjukkan Istana Melaka pada masa itu dihiasi dengan perabot mahal dan mempunyai kualiti kesenian yang tinggi. Kepelbagaian barangan mewah di Istana Melaka menunjukkan tahap kemewahan dan kemampuan materialistik Kesultanan Melaka adalah jauh lebih tinggi jika dibandingkan dengan kerajaan Portugal itu sendiri. Sekaligus situasi ini menolak pandangan sesetengah pihak yang menggambarkan masyarakat Melayu pada masa lalu adalah mundur dan tidak bertamadun. Citarasa yang mewah juga menunjukkan masyarakat di Melaka telah melepasi tahap masyarakat primitif dan menjadi masyarakat yang bertamadun. (Lendas da India)

Untuk mengetahui lebih banyak tentang kehebatan tamadun Melayu Melaka, dapatkan dalam buku keluaran kami yang terbaru iaitu RAHSIA AGUNG MELAKA.

Pembelian di buat di: http://patriotspublication.com/product/tasjil-anis-salatin-rahsia-agung-melaka/


Realiti Drama Dan Filem Melayu Kita

Bila kita menonton drama, sitkom atau filem Melayu, banyak rasa yang boleh dirasa terutama sekiranya filem, drama atau sitkom ini meninggalkan kesan kepada kita. Kita tidak kering gusi melihat babak-babak penuh dengan kelucuan. Kita merasa sedih melihat penderitaan atau ketidakadilan yang dialami protagonis sesebuah drama atau filem. Dan kita juga merasa marah bila melihat antagonis sesuatu cerita itu berjaya atau memperlekeh protagonis dengan sikap dan tindakannya. Namun di sebalik semua itu, tanpa kita sedari, drama, filem atau sitkom ini menceritakan cerminan budaya atau perubahan yang melanda masyarakat Melayu hari ini.

1. PENGGUNAAN BAHASA ROJAK.

Dahulu, ianya satu perkara asing. Tetapi kini, bahasa rojak menjadi makanan dalam percakapan harian kita semua. Agak menyedihkan bila mana terma-terma bahasa Melayu yang indah digantikan dengan terma-terma bahasa asing dalam penggunaan skrip sesebuah drama, sitkom dan filem Melayu hari ini. Pihak produksi boleh saja berhujah bahawa mereka perlu bersikap realistik dan menyatakan percakapan tersebut sebahagian daripada realiti masyarakat hari ini.

Ya, bahasa rojak mendominasi perbualan masyarakat hari ini terutama di bandar. Malah, jika anda perasan, ada perkataan Bahasa Inggeris yang dirojakkan agar nampak semulajadi dalam konteks perbualan biasa. Antara contoh perkataan Bahasa Inggeris yang dirojakkan ialah perkataan ‘guarantee’ menjadi ‘gerenti’ dalam konteks bahasa pasar. Jika tidak dirojakkan, produksi memilih frasa dalam Bahasa Inggeris untuk menggantikan terma-terma bahasa, kononnya untuk menampakkan aspek kemodenan sesebuah masyarakat. Contohnya, drama bersiri Titian Cinta lakonan Zul Ariffin di mana protagonis mengungkapkan perkataan ‘give up’ yang bermaksud menyerah kalah bila mengajukkan soalan retorik haruskah dia menyerah kalah untuk mengejar cinta sang heroin. Apalah salahnya perkataan menyerah kalah digunakan dalam dialog tersebut?

Ingatlah, walau semaju kemajuan yang kita telah kecapi hari ini, usaha pemeliharaan dan pemuliharaan bahasa ibunda tidak seharusnya dipinggirkan. Ini kerana sesebuah bahasa itu merupakan jiwa kepada bangsa yang hebat. Malang sekali, bahasa kita yang dahulunya pernah menjadi bahasa perhubungan antarabangsa kini dipinggirkan atas alasan kemajuan dan kemodenan.

2. ELEMEN AGAMA

Satu perkara menarik tentang ini ialah produksi berusaha menyelitkan unsur keagamaan dalam setiap karya mereka dalam pelbagai jenis karya mereka dalam pelbagai medium. Dari era Allahyarham Tan Sri P. Ramlee sampailah karyawan-karyawan masa kini, mereka berusaha menyelitkan unsur dakwah dan mesej yang baik kepada penonton untuk dihayati bersama. Filem Sumpah Orang Minyak (1958) contohnya, ingatan beliau kepada penonton agar menjauhi perbuatan syirik semata-mata untuk mencapai tujuan tertentu. Keinginan Si Bongkok lakonan Allahyarham untuk mendapatkan semula rupanya yang tampan sehingga ke tahap sanggup melakukan perjanjian dengan syaitan akhirnya memakan diri sendiri. Begitu juga dengan filem Khurafat (2011) dan Munafik (2016) arahan pemenang anugerah Pengarah Terbaik Festival Filem Asia Pasifik Ke-57, Syamsul Yusof. Kedua-dua filem ini mengangkat unsur sihir dan munafik, dua elemen hitam yang bisa merosakkan akidah manusia sehingga ke tahap manusia berlaku kufur kepada-Nya.

Elemen agama yang mengisi hiburan hari ini merupakan satu angin baru kepada masyarakat hari ini. Ini mencerminkan keinginan masyarakat untuk kembali mencari agama. Ini tidak salah tetapi pada masa sama, pengisian tersebut mestilah tidak stereotaip. Ini kerana hari ini, bagi setiap watak agamawan yang ditampilkan, watak mereka hanya terhad dari segi perubatan Islam atau di tempat ibadat seperti masjid atau surau. Ini tidak seharusnya berlaku kerana realitinya, ada individu yang berpendidikan agama tetapi mempunyai karier profesional dan berjaya dalam bidang masing-masing. Begitu juga dengan mesej agama itu sendiri. Ia seharusnya bersifat universal dan boleh diterima semua pihak tanpa mengira latar bangsa atau agama. Contohnya, drama Matahari Terbit Lagi (2014) menampilkan Chew Kin Wah atau Anuar Chew Abdullah sebagai seorang datuk yang bukan beragama Islam tetapi berusaha menyesuaikan dirinya dengan rutin harian cucunya yang beragama Islam.

Begitu juga dengan aspek persoalan syarie yang jarang dibangkitkan oleh drama atau filem Melayu hari ini. Kebanyakan drama masih terikat dengan permasalahan biasa seperti urusan kahwin dan cerai. Jika ada kelainan sekalipun, ia pasti berkisar tentang soal pewarisan harta pusaka atau isu anak angkat. Tapi ada juga cerita yang cuba keluar dari stereotaip sebegini. Contohnya, drama Suamiku Encik Sotong (2014) yang membicarakan soal lelaki lembut dan isu anak luar nikah. Walaupun ada sesetengah drama menyentuh isu anak luar nikah dari konteks perwalian, drama ini pula menyentuh secara panjang lebar semua isu membabitkan anak yang tidak berdosa ini dari segi penasaban bapa, isu perwalian dan isu harta pusaka membabitkan anak tersebut. Begitu juga dengan perwatakan lembut protagonis lakonan Sharnaaz Ahmad. Walaupun nampak lembut pada mulanya sehingga mendapat reaksi negatif penonton, tetapi protagonis tahu tentang hakikat dirinya sebagai seorang lelaki dan tidak teragak-agak bersikap tegas dalam isu penting termasuk isu anak luar nikah yang dikandung isterinya, Erica (Amyra Rosli).

3. ANTARA DUA DARJAT

Aspek perbezaan taraf sosial protagonis dengan heroinnya bukanlah satu perkara asing dalam drama atau filem Melayu. Tak perlu lihat jauh, lihat senarai filem atau drama dari era Jalan Ampas hingga ke hari ini. Bagi peminat filem klasik, anda pasti mengenali dua filem Allahyarham Tan Sri P. Ramlee yang tragis, Antara Dua Darjat dan Ibu Mertuaku. Siapa tidak boleh melupakan keangkuhan antagonis, Tengku Karim (Allahyarham Ahmad Nisfu) dan Tengku Mukri (Allahyarham S. Kadarisman) yang menganggap mereka yang berdarah raja lebih mulia daripada mereka yang bukan berdarah raja, dalam konteks ini, protagonis Ghazali lakonan Allahyarham. Dalam Ibu Mertuaku pula, lihat pula keangkuhan Nyonya Mansur (Allahyarhamah Mak Dara) memperlekeh Kassim Selamat hanya kerana beliau seorang ahli muzik, bukan seorang doktor atau majistret. Dan kejamnya Nyonya Mansur sehingga ke tahap memalsukan telegram semata-mata untuk memisahkan Kassim dengan isteri merangkap anak perempuannya, Sabariah (Datuk Sarimah Ahmad) agar Sabariah dapat berkahwin dengan lelaki setaraf dengan taraf keluarganya, Dr Ismadi (Ahmad Mahmud). Anda merasakan ia nampak keterlaluan dari konteks filem ini tetapi hakikatnya, kisah ini banyak berlaku dalam masyarakat kita. Dan adakalanya, ada anggota masyarakat bertindak jauh lebih radikal semata-mata untuk memisahkan pasangan suami isteri ini seperti menggunakan sihir atau fitnah. Dan pada zaman moden di mana masyarakat kita seharusnya lebih moden bukan saja dari segi kemudahan tetapi juga dari segi mentaliti, kita masih lagi mengamalkan mentaliti zaman batu. Namun pada masa sama, ini turut mencerminkan mentaliti masyarakat Melayu terhadap tahap sosial seseorang individu. Walaupun isu ini tidaklah seteruk seperti dahulu tetapi ia masih tetap memberi kesan kepada individu terlibat termasuk institusi kekeluargaan dan menconteng arang kepada imej agama Islam itu sendiri.

4. KEWANGAN

Tiada siapa nak bercakap soal ini tetapi ini satu lagi aspek yang diketengahkan dalam drama, sitkom atau filem Melayu terutamanya dalam soal perkahwinan. Jangan mengada-ada nak nafikan tapi ini memang berlaku dalam masyarakat kita. Sikap masyarakat kita yang enggan bersikap ukur baju di badan sendiri dan suka bermewah-mewah sehingga menyebabkan mereka ditimpa hutang atau terpaksa menggunakan jalan haram semata-mata untuk mengekalkan gaya hidup mewah yang diamalkan. Tak perlu lihat jauh-jauh, lihat saja babak walimatul urus yang dipaparkan dalam drama atau filem kita. Nampak mewah dan elegan bukan? Tetapi teladan sebegini tidak seharusnya dipopularkan walaupun drama atau filem itu mendapat tajaan yang baik. Ini kerana ini memaksa pasangan mempelai berbelanja lebih hanya semata-mata untuk memuaskan ego keluarga masing-masing agar dapat bermegah dengan orang lain. Seharusnya, duit yang digunakan itu patut disimpan untuk kegunaan jauh lebih penting termasuk membeli rumah pertama. Dan trend sebegini mendapat kritikan para agamawan yang menyifatkan trend tersebut menyebabkan ramai orang sanggup berhutang demi ego tak seberapa. Ini bukan fiksyen tetapi realiti yang berlaku pada hari ini.

Begitu juga tindakan drama atau filem yang suka mempopularkan gaya hidup kelompok jutawan atau orang kenamaan atas alasan ia cerminan kepada kejayaan ekonomi masyarakat Melayu hari ini. Hakikatnya, ini bukan cerminan sebenar tahap sosio-ekonomi masyarakat Melayu hari ini. Masih ramai yang berada dalam kelompok B40 yang berusaha memperbaiki taraf kehidupan mereka ke arah lebih baik. Memang benar ada individu-individu yang berjaya dan mempunyai pendapatan lumayan dari kerjaya mereka tetapi kehidupan mereka tidaklah semewah seperti mana yang digambarkan. Tetapi mereka tetap mengamalkan kehidupan sederhana dan membiarkan pencapaian mereka bercerita bagi pihak mereka seperti mana yang diamalkan jutawan-jutawan dunia. Dan pada masa sama, kegilaan sebegini sebenarnya menggalakkan mereka berbelanja melebihi kemampuan dan tidak mampu membuat simpanan penting yang merugikan ekonomi diri mereka.

5. KEKELUARGAAN

Tema kekeluargaan tidak dapat lari dari drama, sitkom atau filem Melayu. Ini kerana kekeluargaan satu tema yang dekat di hati manusia. Tak kiralah jenis apa dari komedi sampai drama, ia sesuatu yang mengagumkan kita semua. Namun pada masa sama, di sebalik keutuhan ikatan sesebuah keluarga, ikatan sebegini diuji dengan konflik seperti isu harta pusaka, poligami, pilih kasih dan cinta tidak direstui. Contohnya, antara isu kekeluargaan ditimbulkan dalam filem arahan Kabir Bhatia, Bisik Pada Langit menyentuh secara panjang lebar soal kekeluargaan terutama soal pilih kasih sesama anak-anak. Mungkin ramai tidak mahu menyentuhnya kerana ianya remeh tetapi isu sebegini yang membuatkan anak rasa terabai dan merasakan mereka tidak disayangi oleh ibu bapa. Dan sentimen sebegini kadang-kadang mencetuskan marah dan dendam sehingga menyebabkan kemusnahan pada sesebuah institusi kekeluargaan itu sendiri. Begitu juga isu pewarisan harta pusaka yang disentuh dalam filem ini dan drama-drama lain. Isu ini nampak remeh tetapi hakikatnya, ia membuatkan ramai orang pening kepala. Statistik Bahagian Pembahagian Pusaka (BPP), Jabatan Ketua Pengarah Tanah dan Galian (JKPTG) mendedahkan lebih RM60 billion harta pusaka tidak dituntut sejak era kemerdekaan dalam bentuk duit dan hartanah. Menurut Ketua Pengarah Institut Kefahaman Islam Malaysia (IKIM), Prof Datin Dr Azizan Baharuddin, walaupun statistik berkenaan tidak memperincikan jumlah aset orang Islam dan orang bukan Islam, beliau percaya kebanyakan aset ini milik orang Islam.


Kamen Rider Wanita Pertama Dalam Sejarah

Di dalam siri Kamen Rider, sudah tentu kebanyakan heronya adalah lelaki. Tetapi tahukah anda bahawa Kamen Rider wanita pertama adalah Kamen Rider Femme dari siri Kamen Rider Ryuki? Ya, Tackle atau Yuriko Misaki bukanlah Kamen Rider wanita pertama menurut Toei.

Femme bermaksud wanita dalam bahasa Perancis. Namun, penampilannya hanya di dalam siri Kamen Rider Ryuki TV Special 13 Riders dan debut sulungnya di dalam filem Kamen Rider Ryuki Episode : Final. Kemunculannya di dalam filem dan juga siri istimewa adalah kerana kewujudan garis masa berlainan yang diakibatkan oleh Kamen Rider Odin menggunakan kad ‘Time Vent’.

Identiti sebenar Femme adalah Miho Kirishima, seorang wanita yang licik menipu lelaki kaya untuk mengutip kekayaan mereka. Tujuannya menyertai Rider War adalah untuk membalas dendam kepada Asakura Takeshi (Kamen Rider Ouja) atas pembvnvhan kakaknya dan juga menghidupkan semula kakaknya.

Miho juga secara tidak sengaja telah jatuh cinta Shinji Kido (Kamen Rider Ryuki) dan dia ditewaskan oleh Dark Shinji Kido (Kamen Rider Ryuga) yang disangkakan Shinji sebenar.

Antara kad-kad yang digunakan oleh Kamen Rider Femme sepanjang penampilannya adalah:

Motif Kamen Rider Femme adalah Swan. Ia satu-satunya Kamen Rider yang mempunyai kuasa mistik selain dari Kamen Rider Odin.

Berbeza dengan ‘counterpart’nya di dalam siri Amerika Kamen Rider Dragon Knight, Kase sebagai Kamen Rider Siren lebih banyak penampilannya di dalam siri tersebut. Namun kebanyakan ‘footage’ menggunakan kad-kad tersebut tidak ditonjolkan sekerap mungkin kerana ‘footage’ asal dari Jepun hanya menggunakan Kamen Rider Ryuki TV Special 13 Riders dan Kamen Rider Ryuki Episode : Final.

Untuk pengetahuan anda juga, sepatutnya Kamen Rider Femme muncul di dalam siri Rider Time: Ryuki (2009) namun kerana akstresnya Natsuki Kato hamil, dia digantikan oleh Kamen Rider Abyss yang bermotifkan ikan jerung.


5 Kartel Dadah Paling Bahaya di Dunia

Sebut tentang Kar-tel Da-dah tiba-tiba terngiang-ngiang lagu ‘El Hijo De Toño’ nyanyian kumpulan musik Usma Y Su Conjunto, sambil itu terbayang suasana Gurun dan kawasan perumahan berbukit di negara-negara Amerika Latin.

Kar-tel Da-dah tidak lagi asing dimata masyarakat Amerika Selatan terutama dari negara Mexico, Brazil dan Colombia.

Kar-tel Da-dah dikatakan lebih ‘berkuasa’ berbanding pemerintah. Hal ini berpunca daripada masalah dalaman seperti amalan rasuah berleluasa, kelemahan penguasa menangani masalah menjadi salah satu faktor penularan kumpulan ini.

Sejak Felipe Calderón (bekas Presiden Mexico) melancarkan pe-rangda-dah (dr-ug wa-r) terhadap Kar-tel pada 2006, dianggarkan sekitar 15,000 orang telah terkorban dalam operasi se-rangan tersebut, dan secara purata 95 orang awam ma-ti (atau dicu-lik) setiap hari di Mexico.

Demikian, ‘It’s all about Business’, kelangsungan ekonomi (narco-nomics) kar-tel bergantung pada pengedaran da-dah di pasaran gelap termasuk di Dark/Deep Web selain mempunyai bisnes lain seperti Te-quila Trade, pemerdagangan manusia, pem-bu-nuh upahan dan berkemampuan menguasai Industri Minyak.

Hal ini menjadikan kumpulan Kar-tel Da-dah ini sebagai sebuah organisasi je-nayah yang ‘well organised’, serba lengkap dari segi teknologi, senjata dan latihan.

Adapun, kumpulan kar-tel ini langsung tak berhati perut. Lapor aktiviti mereka kepada polis? Oh! 98% tak berjaya! Tunggu balai polis dile-tupkan. Orang Awam cuba lawan? Tunggu ahli keluarga mereka semua akan lenyap dimuka bumi.

Berikut merupakan senarai lima Kar-tel berbahaya di dunia:-

5#Kar-tel Juarez

Juarez Cartel atau lebih dikenali sebagai Organisasi Vicenti Carrilio Fuentes ialah sebuah organisasi je-nayah kar-tel da-dah yang diasaskan oleh Rafael Aguilar Guajardo sekitar tahun 70an di sebuah bandar Ciudad Juarez yang bersempadan diantara Mexico dan U.S, El Paso Texas.

Pada tahun 80an, Juarez kar-tel mengembangkan rangkaian bisnis mereka dengan melakukan penyeludupan bertan-tan bahan narkotik ke Amerika Syarikat.

Selain pengedaran da-dah, antara senarai je-nayah aktif yang dilakukan Juarez Kar-tel adalah seperti pemerdagangan manusia, pen-culikan dan meme-ras wang.

Juarez Kar-tel jadi pesaing kepada Sinaloa Kar-tel pada 2005-2006 disebabkan pergaduhan antara Sinaloa dengan Gulf Cartel sehingga mencetuskan penglibatan Juarez kar-tel ke dalam kancah konflik tersebut.

‘El Capo’ (Ketua) Juarez kar-tel iaitu Rafael Fuentes ma-ti ditem-bak oleh pengantinya sendiri iaitu Armado Carillio Fuentes pada tahun 1993.

4#Kar-tel Los Zetas

Los Zetas antara kumpulan yang dianggap sebagai kar-tel da-dah yang paling bru-tal, paling jahat, paling za-lim yang pernah ada di Mexico.

Percaya atau tak, kar-tel ini diasaskan oleh bekas Pasukan Komando Mexico yang telah kelabu mata dengan wang sehingga sanggup menanggalkan uniform dengan menyertai Gulf Cartel, sehinggalah pada tahun 2010 mereka berpecah dan keluar dari Gulf Cartel lalu menubuhkan Kar-tel Los Zetas.

Maka tak hairan kenapa mereka sangat handal bermain senjata dengan lengkap latihan askar termasuk memiliki teknologi canggih.

Perniagaan yang dijalankan Los Zetas bukan sahaja tertumpu pada pengedaran da-dah tetapi sebagai pembu-nuh upahan dan pengubahan wang haram.

Taring Los Zetas kian merundum dengan kemunculan kar-tel baharu bernama Jalisco New Generation Cartel yang menjadi pesaing hebat kepada Los Zetas.

3# Kar-tel Gulf

Kar-tel tertua yang pernah wujud di Mexico pada tahun 1930s, Gulf Cartel meluaskan tapak organisasi hampir diseluruh benua, Afrika Barat, Asia, Eropah dan Amerika Tengah.

Kar-tel Gulf menjadi titik permulaan penubuhan Kar-tel Zetas.

Capo (ketua) Kar-tel Gulf, Juan Jesus Guerrero Chapa melarikan diri ke US daripada dikejar oleh ‘rival gang’ yang berada di Mexico tetapi malangnya beliau ma-ti dibu-nuh diluar rumah pada 2013.

2#Kar-tel Medellin

Kar-tel Medellin merupakan sebuah organisasi je-nayah yang berpusat di Colombia.

Pada awalnya wilayah Medellin menjadi wilayah terkenal dalam menghasilkan ko-ka-in. Setelah Pablo Escobar mengambil alih Kar-tel Medellin, beliau mula terfikir bahawa perniagaan da-dah lebih menguntungkan, akan tetapi penjualan Ko-ka-in dan Mari-juana tetap berjalan dan masih menjadi sebahagian besar peniagaan Kar-tel Medellin.

Pada tahun 1970an dan 80an, Kar-tel Medellin menggunakan pesawat untuk aktiviti pengedaran da-dah dari Colombia ke Florida, US.

Ko-ka-in mendapat sambutan luar biasa di US, Kar-tel Medellin dengan ‘senang hati’ melabur lebih dengan membeli beberapa buah lagi pesawat kecil.

Selain itu, Pablo Escobar juga turut merasuah kerajaan dan pegawai tentera untuk memberi laluan mudah Kar-tel Medellin meneruskan perniagaan mereka.

Bahaya Kar-tel Medellin sama saja macam kar-tel yang lain. Bezanya Kar-tel Medellin memiliki Capo/Ketua(Pablo Escobar) yang bijak serta digeruni musuh.

Nak tumbangkan Pablo Escobar mengambil masa selama 5 tahun, dengan kerjasama pelbagai pihak, 10,000 – 15,000 anggota terlibat dalam misi menumpaskan ketua Kar-tel Mendellin.

1#Kar-tel Sinaloa

Kar-tel Sinaloa berjaya mencantas kumpulan kar-tel yang lain dari segi perniagaan dan populariti terutamanya di Mexico.

Kawasan Kar-tel Sinaloa dalam aktiviti perniagaan meliputi Amerika Tengah dan Amerika Selatan.

Apa yang ‘special’nya tentang Kar-tel Sinaloa ni. mereka ada kabel besar dengan Federal Police dan pihak tentera.

Kar-tel Sinaloa menjadi lebih terkenal dan menjadi huru-hara sejak El Chapo Guzman mengambil-alih. Beliau antara ketua yang lama memegang kuasa . El Chapo pernah beberapa kali melarikan diri dari penjara melalui terowong bawah tanah setelah berjaya mera-suah pegawai penjara.

Dengan keke-jaman yang berlaku, sifat mereka lebih teruk dari perangai binatang. Nilai-nilai humanisme tak wujud dalam jiwa mereka.

Keldai/Ahli yang gagal menghantar produk (da-dah) on-time, yang hilangkan produk tanpa sengaja, maka siap lah untuk di ‘barbecue’ hidup-hidup.

Jelas bahawa budaya ra-suah yang membarah akan menghancurkan sesebuah negara. Sebahagian pihak berkuasa disana yang sepatutnya membenteras kegiatan haram dibutakan mata dengan wang.


Jom Kenali Justice League Dengan Lebih Mendalam

Justice League bakal ditayangkan di pawagam. Kebanyakan fanboy termasuk penulis sendiri juga teruja dengan filem ini. Filem Justice League adalah yang ditunggu-tunggu oleh fanboy DC Comics. Namun adakah anda mengenali setiap watak dalam filem ini? Bagi fanboy DC Comics, mereka sudah tahu segalanya. Filem ini bagi penulis ia adalah filem wajib tonton sebagai filem penutup superhero pada tahun ini. Jika anda pernah menonton Wonder Woman sebelum ini, kali ini naskhah yang dihidangkan oleh DC Comics berbeza kerana mengetengahkan semua hero-hero DC yang ternama seperti Batman, The Flash, Cyborg, Wonder Woman, Aquaman dan Superman. Kesemua watak ini akan diulas mengikut origin di dalam komik.

Mari kita mengenali watak Superman dahulu. Superman atau alter egonya Clark Kent ialah seorang alien dari Krypton yang terhempas ke bumi. Diambil sebagai anak angkat oleh Jonathan Kent dan Martha Kent, dia dibesarkan di Smallville. Superman dikenali ramai dengan logo ‘S’ nya yang bermaksud harapan dalam simbol Kryptonite. Kelemahan Superman seperti yang semua tahu ialah batu hijau (Kryptonite). Superman kuat kerana dia dibesarkan dengan cahaya matahari berwarna kuning. Jika Superman tinggal di Krypton, dia hanyalah manusia biasa. Pelindung masyarakat Amerika, dia lebih dikenali sebagai Man of Steel. Ketua kepada organisasi Justice League dan musuh utamanya sudah tentulah Lex Luthor.

Batman. Digelar sebagai World Greatest Detective pada mulanya. Juga dikenali sebagai The Dark Knight. Watak ini tidak asing lagi di dalam dunia superhero. Alter egonya ialah Bruce Wayne, seorang billionnare dan pemilik syarikat Wayne Enterprises. Ibu bapanya dibunuh ketika kecil. Dari situlah, timbullah satu sifat pelindung di mana Bruce Wayne perlu melindungi bandar Gotham daripada penjenayah-penjenayah. Bruce Wayne tinggal bersama Alfred, pembantunya yang banyak menjaga dan ibarat seperti ayah kepada Bruce Wayne. Sehingga kini, Batman mempunyai empat orang sidekick yang semua orang tahu namanya, Robin. Mantel Robin telah digunapakai oleh empat orang iaitu Dick Grayson (Nightwing), Tim Drake (Red Robin), Jason Todd (Red Hood) dan Damian Wayne. Di dalam filem Man of Steel, sut Robin digantung di dalam Batcave. Ini menunjukkan bahawa Jason Todd telah dibunuh oleh Joker (Rujuk komik Batman : A Death In A Family). Batman merupakan master martial arts dan juga merupakan master tactician di dalam Justice League. Batman mampu menumpaskan Justice League dalam sekelip mata sahaja. Musuh utamanya ialah Joker. Sudah tentu semua sudah kenal dengan Joker.

Wonder Woman. Digelar sebagai Defender of Justice dan juga Princess of Themyscira. Alter egonya ialah Diana Prince. Dibesarkan di dalam kaum Amazon, Diana Prince dilatih untuk menjadi seorang pahlawan untuk menentang Ares, God of War. Themyscira digelar sebagai Paradise Island kerana tiada lelaki yang dibenarkan untuk masuk ke dalam kawasan pulau tersebut. Wonder Woman mempunyai tali yang digelar sebagai Lasso of Truth , sesiapa yang diikat oleh tali tersebut akan bercakap benar. Tidak boleh menipu. Wonder Woman juga mempunyai bracelet yang boleh menangkis segala halangan. Wonder Woman merupakan antara ahli tertua di dalam Justice League. Ya, kerana dia hidup lebih lama daripada semua superhero yang ada. Wonder Woman merupakan demigod kerana dia merupakan anak hasil hubungan Zeus dan juga Queen Hippolyta, manusia biasa.

The Flash. Digelar sebagai The Fastest Man Alive. Alter egonya ialah Barry Allen, seorang CSI untuk Central City Police Department (CCPD). Setelah insidennya disambar petir dan terkena cecair kimia dia mendapat Speed Force. Speed Force ialah satu medan tenaga yang memberi sumber kuasa kepada semua speedster termasuklah The Flash. Ibunya dibunuh oleh Professor Zoom dan memerangkap Henry Allen, ayah kepada Barry sebagai pembunuh. Professor Zoom yang juga dikenali sebagai Reverse Flash merupakan musuh ketatnya. The Flash mampu berlari dengan pantas, time travel dan juga mampu phase untuk menembusi sesuatu objek. Dia juga mempunyai cincin yang menyimpan sutnya yang digelar sebagai Flash Ring.

Aquaman. Watak yang jarang dikenali namun penampilannya pada filem Justice League mungkin akan menepis segala tohmahan yang dilemparkan kepada superhero ini. Digelar sebagai King of The Seven Seas merupakan alter ego Arthur Curry. Arthur Curry, anak kepada Tom Curry dan juga Atlanna, seorang Atlantean telah ditinggalkan oleh ibunya kerana Atlanna perlu menjadi seorang Queen di Atlantis. Pewaris takhta kepada kerajaan Atlantis, Aquaman perlu melindungi kerajaannya daripada musuh ketatnya Black Manta. Aquaman di dalam komik tidak berjambang, namun Aquaman di dalam filem ini berpenampilan berjambang. Ia merujuk kepada watak kartun Justice League : Unlimited. Jangan pandang rendah pada Aquaman, dia bukan sahaja boleh bernafas dalam air, beliau juga mempunyai regenerative speed yang tinggi. Proses penyembuhan ini mampu membuatkan Aquaman bertempur tanpa bimbang dirinya terbunuh.

Cyborg. Nama sebenarnya ialah Vic Stone. Seorang budak sekolah yang dijadikan sebagai bahan eksperimen oleh ayahnya Silas Stone, setelah Vic terkena letupan yang diakibatkan oleh Parademons (tentera Darkseid) yang menyerang S.T.A.R Labs. Setelah segala anggota badannya digantikan dengan mesin, hanya sedikit cebisan wajahnya sahaja yang tertinggal sebagai tanda Vic pernah menjadi seorang manusia. Untuk pengetahuan semua, Cyborg pernah menyertai Teen Titans sebelum Justice League. Di dalam komik, Martian Manhunter iaitu makhluk asing dari Marikh adalah ahli asal Justice League sebelum Cyborg. Merupakan koordinator di Watchtower dan juga Hall of Justice, Cyborg mengawal segala sistem di dalam Justice League.

Di dalam filem Justice League ini ialah permulaan kepada Darkseid War, satu arc yang popular di dalam New 52. Steppenwolf hanyalah umpan, bukannya musuh sebenar. Steppenwolf ialah pakcik kepada Darkseid dan juga merupakan ahli Darkseid Elite. Darkseid merupakan musuh yang perlu Justice League kalahkan pada akhirnya. Mother Box merupakan sesuatu yang diburu oleh Darkseid supaya dengan Mother Box ini Darkseid mampu mengawal galaksi. Mother Box ialah satu alat transportasi yang boleh travel ke tempat lain dengan mudah. Green Lanterns Corps iaitu polis angkasa juga merupakan musuh kepada Steppenwolf dan juga Darkseid. Tetapi, jika diimbas kembali di dalam trailer Justice League, Steppenwolf ada berkata bahawa bumi tiada Green Lantern. Green Lantern mempunyai ramai ahli dan setiap ahli perlu menjaga setiap sektor iaitu galaksi yang berlainan. Di dalam filem ini, kemungkinan Hal Jordan sudah pun berada di Oa, markas Green Lantern Corps. Hal Jordan merupakan ahli Green Lantern yang perlu menjaga sektor Bumi iaitu Sector 2814.

Apa pun, setiap watak mempunyai peranan masing-masing di dalam filem ini. Diharap filem ini tidak mengecewakan seperti Batman Vs Superman. Di mana filem BVS terlampau Dark. Wonder Woman telah menaikkan rating filem DC dengan begitu mendadak. Filem yang ringan dan mempunyai humor agak mudah diterima masyarakat berbanding filem Dark tanpa humor.

Sumber:

Justice League : Origins (2011) – New 52


Bolehkah Khunsa Mengandung Secara Sendiri?

Baru-baru ini kami ada naikkan artikel pasal Josephine Rosenthal. Rahib ini didapati tiba-tiba mengandung tanpa hilang selaput daranya. Jadi orang menyangka beliau mengandung kedatangan Nabi Isa (as) secara imakulasi.

Namun beliau melahirkan anak perempuan bernama Maria yang juga hamil sendiri. Kisahnya, dua anak beranak ini adalah khunsa mutlak (true hermaphrodite).

Jadi persoalannya – apakah khunsa mutlak boleh hamil secara sendiri tanpa perlu disentuhi lelaki lain?

Sebenarnya hermaphrodite adalah sebuah definisi meluas (umbrella term) yang khusus pada haiwan. Pendefinisian moden bagi kalangan khunsa adalah intersex.

Golongan ini diberi kategori seperti khunsa mutlak dan khunsa silang.

Bayangkan seorang individu dilahirkan dengan kromosom XX. Fitrahnya beliau adalah seorang perempuan. Alat kelaminnya adalah lelaki. Jadi ini adalah kategori khunsa silang, kerana alatnya tidak berpadanan dengan bukti kromosom.

Dalam situasi khunsa mengandung sendiri, definisi kita akan tumpukan adalah khunsa mutlak.

Bagi sesetengah pihak, kedengaran macam lucu. Kononnya alat kelamin lelaki distimulasi untuk semburan dalam rahim sendiri. Perkara ini tidak patut distigmakan sampai berbunyi lucu.

Ada saja khunsa dilahirkan dengan alat kelamin bukan lelaki mahupun perempuan, suatu rare condition dipanggil ambiguous genitalia. Sampai saintis kaji habis pasal faktor genetik ibu bapa orang berkenaan (Sato, et al., 2021).

Prasangka harus dihentikan, kerana ambiguous genitalia boleh mengancam nyawa seorang individu berseksualiti khunsa (Lee, et al., 2021).

Jika ada kemaluan sedemikian rupa pun boleh mengancam nyawa, sekarang cuba bayangkan seandainya mereka hamil secara tersendiri. Untuk pengetahuan semua, kehamilan sebegini boleh berlaku.

Menyingkap Kes-Kes Yang Berlaku

Seorang wanita berusia 21 tahun digegaskan ke hospital selepas mendapati dirinya hamil buat kali pertama. Kenapa digegaskan? Wanita ini dulu adalah seorang khunsa.

Ketika masih bayi, beliau dibedah kerana mempunyai ovotestis. Ketika berusia lima tahun, beliau dibedah sekali lagi untuk membina sebuah faraj yang berfungsi.

Dan ketika berumur 13 tahun, wanita tersebut menjalani kitaran haid pertama. Senang cakap, ovotestis adalah kelenjar syahwat yang aspeknya merangkumi komposisi buah zakar dan ovari.

Situasi wanita tersebut mengesahkan bahawa seorang khunsa mampu hamil (Ataya, et al., 2008).

Persoalan sekarang: apakah seorang khunsa boleh mengandung secara sendiri? Jauh bezanya dengan penerangan pasal wanita 21 tahun. Dari segi teori, memang boleh.

Setakat ini, semua khunsa mutlak ditemui mempunyai suatu kelebihan yang boleh elak situasi tersebut.

Sebuah ovotestis menghasilkan sperma dan ovum. Kedua-dua benih ini berfungsi.

Tetapi mereka lengkap dengan sejenis protein yang sama. Setiap manusia pula mempunyai protein yang berbeza. Senang cakap, kehamilan hanya tercetus apabila dua benih berbeza protein disenyawakan.

Seandainya komposisi protein tersebut didapati sama, sperma tengok ovum macam adik sendiri (Hopkin, 2008). Jadi sperma pun enggan sumbang mahram, mengalahkan segelintir manusia celaka yang berakal.

Sekali lagi, pengetahuan ini adalah teori saintifik… bermakna ada kebarangkalian yang seorang khunsa boleh hamil sendiri.

Nasib Josephine Rosenthal membuktikan bahawa seorang khunsa masih boleh hamil secara sendiri.

Josephine pula melahirkan anak perempuan, sesuatu keajaiban luar biasa secara saintifik. Pemantauan sekarang pun mendapati bahawa khunsa hanya akan melahirkan anak lelaki. Ini Josephine selamba melahirkan anak perempuan, jelas membuka jendela baru pada hukum teori khunsa.

Maka untuk menjawab soalan dibangkitkan, apakah khunsa boleh mengandung secara sendiri? Sains berkata selagi hukum protein main peranan, tidak. Tetapi jika hukum protein tidak terpakai…?

RUJUKAN:

Ataya, K., et al. (2008). Pregnancy in a true hermaphrodite with a remaining ovotestis. Fertility and Sterility. 90.

Hopkin, K. (2008). Hermaphrodites Avoid Self-Fertilization. Scientific American.

Lee, B., et al. (2021). The Neonate with Ambiguous Genitalia. Neoreviews. 22 (4): e241-e249.

Sato, T., et al. (2021). Case Report: Prenatal Genetic Counseling to Parents of Fetuses Suspected of Having Ambiguous Genitalia. Front Pediatr.


Kenapa Orang Korea, Jepun dan Vietnam Sambut Mooncake Festival?

Hari ini adalah Mid-Autumn Festival, satu perayaan yang disambut oleh orang Cina, Korea, Jepun dan Vietnam. Cina panggil Zhongqiu (中 / Zhong = pertengahan, 秋 / Qiu = musim luruh), Korea panggil Chuseok, Jepun panggil Tsukimi, Vietnam panggil Tet Trung Thu.

Mid-Autumn jatuh pada hari ke-15, bulan 8 ikut kalendar Cina. Sebab tu tarikhnya berbeza setiap tahun.

Mid-Autumn selalu dipanggil sebagai Mooncake Festival. Istilah yang tak berapa betul sebab kuih bulan tu makanan sempena Mid-Autumun, bukan Mid-Autumn diadakan untuk makan kuih bulan (takkan nak panggil Aidilfitri pesta ketupat kan).

Mid-Autumn bertujuan untuk menyambut musim luruh. Semua perayaan utama orang Cina berkaitan dengan musim: Tahun Baharu musim bunga, Duanwu (Dragon Boat Festival) musim panas, Mid-Autumn musim luruh, Winter Solstice musim sejuk.

Orang Cina dulu sangat peka dengan peralihan musim sebab masyarakat Cina di China dulu adalah masyarakat petani. Musim bunga adalah waktu untuk mencucuk tanam, musim luruh pula untuk menuai.

Jadi, Mid-Autumn adalah hari masyarakat Cina meraikan hasil tuaian untuk setahun.

Orang Cina dulu juga merupakan animis yang memuja unsur-unsur alam. Orang Cina anggap Bulan purnama (full moon) pada malam Mid-Autumn adalah paling terang dalam setahun, maka Mid-Autumn dijadikan hari menyembah Bulan. Kuih bulan pada asalnya dipakai untuk pemujaan.

Macam-macam lagenda dicipta tentang Bulan. Antaranya lagenda pasal Chang E (嫦娥), seorang wanita yang lari daripada suaminya yang zalim dengan menelan ubat sakti milik suaminya. Selepas telan ubat, badannya jadi ringan dan terbang ke Bulan.

Chang E dianggap sebagai dewi Bulan, dan dia dikatakan ditemani oleh seekor arnab sakti.

Kenapa arnab? Sebab orang dulu-dulu nampak bayangan lubang-lubang di permukaan bulan macam seekor arnab yang memegang lesung batu (menumbuk ubat katanya, bukan menumbuk sambal).

Walaupun ia adalah dongeng, lagenda Chang E ni dah sebati dengan budaya orang Cina. Kerajaan China komunis yang tak percaya tuhan pun menamakan kapal angkasa lepas ke Bulan mereka sebagai Chang’e.

Cuma di zaman moden, upacara menyembah Bulan ini dah tak wajib dan kebanyakan orang Cina menyambut Mid-Autumn secara simbolik sahaja (makan kuih bulan yang tak disembah, pasang tanglung). Yang masih mengekalkan tradisi menyembah Bulan ni kebanyakannya suku Teochew.

Perayaan Mid-Autumn turut diamalkan di negara-negara yang menerima budaya Cina: Korea, Jepun dan Vietnam.

Sambutan di Vietnam agak meriah, siap ada tarian singa dan naga lagi. Dan ia juga dilihat sebagai “hari kanak-kanak Vietnam”.

Orang Jepun panggil perayaan Mid-Autumn sebagai 月見 / Tsukimi yang bermaksud melihat (mi) Bulan (tsuki). Kuih bulan versi Jepun dipanggil “dango”, yang juga dipakai untuk upacara menyembah Bulan.

Orang Korea panggil Mid-Autumn sebagai Chuseok (秋夕), yang bermaksud “hari sebelum musim luruh”. Sebab tu sambutan di Korea bermula hari ini, cuti selama 3 hari.

Pada hari Chuseok keluarga Korea akan buat upacara Charye mengenang nenek moyang. Orang Cina tak buat sebab ada hari yang khusus untuk tujuan tu (Qingming dan Chongyang).


Mada’in Saleh – Kota Umat Nabi Salleh?

Walaupun runtuhan-runtuhan arkeologi mungkin bukanlah hal pertama yang akan terlintas dalam fikiran seseorang apabila membayangkan tentang Arab Saudi, pada hakikatnya ia memiliki banyak tapak bersejarah yang amat mengagumkan.

Mada’in Saleh, yang disenaraikan sebagai Tapak Warisan Dunia oleh UNESCO mengandungi banyak monumen dan makam. Ia merupakan lokasi pertama di Arab Saudi yang meraih signifikasi sebegini. Mada’in Saleh pernah menjadi kota kedua paling penting bagi ketamadun Arab pra-Islam yang paling penting, iaitu tamadun Nabatea.

SEJARAH MADA’IN SALEH

Keadaan di Arab Saudi tidaklah sentiasa gersang sebagaimana pada hari ini. Tamadun-tamadun purba berupaya berkembang sehingga mencapai kegemilangan. Pada suatu masa sekitar tahun 800SM, bangsa Assyria menyedari kebangkitan sebuah masyarakat Arab yang dikenali sebagai Tsamud, yang dipercayai telah menubuhkan petempatan pertama di Mada’in Saleh.

Menurut al-Qur’an, mereka adalah masyarakat pagan. Allah mengutus Nabi Saleh untuk memberikan peringatan kepada kaum Tsamud. Namun, mereka enggan mendengar. Lantaran itu, mereka pun dibinas4kan dan hanya golongan yang beriman dengan kepercayaan yang benar sahaja terselamat.

Kaum Nabatea menghuni kota ini pada kurun pertama Sebelum Masehi. Mereka pada asalnya adalah kaum nomad yang menubuhkan sebuah kerajaan yang berkuasa di Sinai dan sebahagian daripada Jordan moden di barat laut Semenanjung Arab. Di bawah pemerintahan kaum Nabatea, petempatan Mada’in Saleh berkembang menjadi sebuah kota yang megah. Mereka membangunkan sebuah sistem pengairan yang berasaskan pengumpulan hujan di dalam tangki-tangki.

Hal ini membantu perkembangan sektor pertanian mereka.Pada kurun ke-3 dan ke-2 Sebelum Masehi, kebudayaan Dedan (juga dikenali sebagai Lihyan) menghuni tapak ini dan meninggalkan banyak contoh pertukangan batu di kawasan tersebut. Mereka mengubah Mada’in Saleh menjadi sebuah kota kafilah di mana para pedagang berhenti berehat dan menjual barangan yang dibawa oleh mereka.

Mada’in Saleh menjadi kota kedua paling penting bagi kerajaan Nabatea, yang ibu kotanya adalah kota masyhur Petra di Jordan. Kaum Nabatea merujuk Mada’in Saleh sebagai Hegra dan ia berkembang begitu mewah lantaran ia memonopoli perdagangan rempah dan setanggi.

Menjelang Zaman Pertengahan, Mada’in Saleh ditinggalkan. Namun, Uthmaniyah kemudiannya membina sebuah kubu di kawasan berkenaan. Pun begitu, kubu ini musnah semasa Perang Dunia Pertama. Ahli-ahli arkeologi mula meneroka tinggalan kota ini pada kurun ke-19.

Pada tahun 106M, pasukan legion Rom di bawah kepimpinan Maharaja Trajan menguasai kerajaan tersebut dan mengubahnya menjadi wilayah naungan mereka di Semenanjung Arab. Mengubah laluan-laluan perdagangan membawa maksud kota kafilah Mada’in Saleh mula mengalami keruduman.

Pada zaman awal Islam, populasi kota lama itu sudah pun berkurangan dan ia hanya berfungsi sebagai salah sebuah pos berehat dalam laluan jemaah haji.

KEINDAHAN MADA’IN SALEH, ARAB SAUDI

Kota kafilah ini secara kasarnya terletak di titik tengah antara Mekah dan Petra. Ia berlokasi di dataran rata, berhampiran sebuah oasis. Kawasan ini turut ditandakan dengan batu-batu pasir yang menjadi sebahagian daripada Pergunungan Hijaz.

Kebanyakan makam sudah pun mengalami hakisan yang teruk akibat tiupan angin gurun. Namun, ruangan dalam masih boleh dilihat dengan sempurna memandangkan ianya kosong. Sebuah kawasan keagamaan di mana dewata Nabatea, iaitu Dushara dipuja. Kawasan ini ditutup oleh sebuah tembok bata-jemur.

Sebuah koridor sempit yang diperindah dengan sejumlah kuil purba turut ditarah pada dua buah batu tinggi dan koridor ini membawa pengunjung menuju ke sebuah balairung.

Mada’in Saleh yang sering dirujuk sebagai al-Hijri oleh warga Arab Saudi tempatan, memiliki runtuhan-runtuhan yang sama seperti yang terdapat di Petra. Terdapat empat buah necropolis di kawasan yang meliputi kawasan seluas lebih 8 batu (12km).

Lebih 130 buah makam diukir pada batu terdapat di sana, dengan setiap satunya dihiasi secara terperinci dengan tulisan Nabatea yang menandakan status sosial serta pangkat ketentaraan yang dimiliki oleh si mati.

Sebahagian daripada makam-makam yang lebih terkemudian mempunyai inskripsi dalam bahasa Latin. Teks-teks ini amat berharga memandangkan kaum Nabatea tidak meninggalkan sebarang catatan sejarah bertulis yang terperinci tentang tamadun mereka sendiri.

MERASAI PENGALAMAN DI MADA’IN SALEH, ARAB SAUDI

Terdapat sejumlah perigi yang dahulunya pernah menjadi sebahagian daripada sistem pengairan kaum Nabatea yang membantu kota kafilah itu berkembang pesat walau berada di tengah-tengah gurun. Daripada sekitar 60 buah perigi yang ada, sebahagian daripadanya memiliki ketinggian yang mencecah 20 kaki (7m) dan ditarah pada batu.

Sebilangan yang lain pula dibina di permukaan tanah dan disokong dengan bongkah-bongkah batu yang membentuk dinding di sekelilingnya. Di tengah-tengah tapak ini terdapat sejumlah rumah batu jemur yang sudah pun musnah.

Oleh kerana visa bagi orang-orang bukan Islam untuk memasuki Arab Saudi amat sukar didapatkan, maka tapak Mada’in Saleh tidak dikunjungi oleh pelancong yang datang secara bergerombolan sekaligus menjadi faktor ianya terpelihara dengan baik, di samping faktor cuaca yang kering.

Mada’in Saleh terletak berhampiran al-‘Ula di Wilayah Madinah. Pengunjungi boleh menempah pakej pelancongan ke tapak bersejarah tersebut, namun bagi para pengembara yang lebih berani dan gemarkan cabaran, mereka juga boleh menyewa kenderaan dan mengembara sendiri ke lokasi itu. Sejumlah bayaran turut dikenakan untuk meneroka tapak bersejarah ini dan maklumat-maklumat yang diperlukan ada disediakan oleh para petugas untuk para pengunjung.

TERJEMAHAN:

Ed Whelan. (20 Januari 2020). Mada’in Saleh: Saudi Arabia’s Abandoned Nabatean City. Ancient Origins. https://www.ancient-origins.net/ancient-places-asia/mada-saleh-0013171


Filem Pandora Dari Sudut Keselamatan Pekerja

Bagi yang pernah menonton filem Pandora, pastinya anda terkesan dengan babak terakhir filem ini. Seorang lelaki bernama Kang Jae Hyuk (dilakonkan oleh Kang Nam Gil) terpaksa berkorban untuk mengelakkan benc4na lebih besar berlaku.

Filem ini berkisar tentang penduduk sebuah kampung yang berada berdekatan stesen janakuasa nuklear. Penduduk kampung itu rata-ratanya bekerja di stesen janakuasa itu. Walaupun stesen janakuasa itu memberikan pulangan pendapatan kepada penduduk, ada juga sebilangan penduduk yang tidak senang. Mereka menganggap stesen janakuasa itu membawa bahaya dan risiko.

Secara peribadinya saya tidak gemar sikap sebegini. Dalam filem ni dipaparkan mereka menahan bas pekerja yang membawa pekerja dari pusat transit pekerja ke kawasan stesen janakuasa. Dalam babak ni, ada satu perbualan antara kumpulan penunjuk perasaan dan seorang pekerja.

“Kamu semua tak mahu elektrik ke?”

Mereka semua tahu bahawasanya reaktor nuklear berbahaya tapi kemudahan yang didapati daripada janakuasa tu yang mereka guna saban hari. Menahan bas pekerja masuk ke kawasan stesen tu bukanlah satu benda yang baik.

Disebabkan pembinaan stesen janakuasa ni, penduduk kat situ dah tak boleh tangkap ikan. Tapi dari situ, terdapat kemudahan untuk kegunaan penduduk seperti tenaga elektrik dan peluang kerja. Untuk dapat sesuatu, ada sesuatu yang lain perlu dikorbankan.

Banyak lagi isu yang boleh bantah. Sebagai contoh dalam filem ni memaparkan pengurusan janakuasa ni merahsiakan risiko yang mungkin berlaku. Penduduk sekitar juga tiada pengetahuan tentang langkah yang perlu diambil ketika kecemasan. Benda begini yang perlu dibantah.

Pihak pengurusan stesen janakuasa dalam filem ni memaparkan sikap sambil lewa dan mementingkan keuntungan. Ini boleh dilihat daripada bomba yang mahu memadam api pada reaktor dilarang untuk menggunakan air laut walaupun itu sumber air paling dekat.

Puncanya pengurusan tak mahu reaktor tu rosak dan ia melibatkan kerugian. Kenderaan bomba terpaksa berulang alik untuk mengambil air dan ini menyebabkan tahap radiasi tidak menurun.

Dalam satu babak masa awal cerita ni juga menunjukkan stesen janakuasa ni tak diselenggara dengan baik. Ada beribu injap, paip dan peralatan dalam stesen janakuasa yang memerlukan masa bertahun untuk proses pemeriksaan, tapi pengurusan bagi masa dua bulan untuk selesaikan dan kembali beroperasi.

Bersebelahan dengan reaktor nuklear, terdapat satu tangki simpanan untuk menyejukkan bahan api nuklear. Disebabkan mahu menjimatkan kos, tiada sistem  untuk melupuskan bahan ini. Walaupun bahan ini berb4haya, ianya hanya disimpan dalam satu bilik berdinding konkrit.

Pekerja dalam stesen janakuasa tidak mempunyai latihan menghadapi situasi kecemas4n. Semasa berlaku gempa bumi, semua pekerja berlari menuju ke loker masing-masing dan menghubungi keluarga. Kalau pekerja disediakan satu pelan tindakan kecemas4n untuk mereka dan penduduk berdekatan, saya tak rasa mereka akan risau. Dan tindakan ini berbahaya, cuba bayangkan kalau pekerja tu tengah jalankan aktiviti kerja kritikal, lari tinggalkan mesin dan peralatan untuk hubungi keluarga.

Satu lagi perkara yang saya tidak gemar ditonjolkan oleh pekerja dalam filem ini ialah dalam satu babak pembaikan paip. Sekumpulan pekerja sedang melakukan kerja kimpalan satu paip yang bocor. Disebabkan dia ikut cara sendiri, dia kimpal bahagian lain dan kata cara tu lebih cepat. Ini menunjukkan pekerja tak ada motivasi yang betul untuk ikut arahan dan melanggar prosedur. Disebabkan dia kimpal tempat yang tidak sepatutnya, tekanan dalam paip semakin meningkat dalam menyebabkan paip lain pula yang bocor.

Babak akhir filem ni memang menjentik hati saya. Seorang lelaki yang pada awal cerita takut akan risiko bekerja kat situ akhirnya terkorban nyawa disitu. Disarankan untuk menonton filem ini.

Setiap kemalangan dan bencana tempat kerja yang berlaku akan membawa peringatan untuk berjaga-jaga. Undang-undang dan peraturan baru akan digubal supaya kejadian serupa tak berulang. Semua pihak ada tanggungjawab sendiri untuk pastikan kemalangan dan bencana tak terjadi.


Ragnarok – Kiamat Dalam Mitologi Norse

Dalam mitologi Norse, Ragnarok merupakan serangkaian peristiwa apokaliptik yang berkemuncak dengan berakhirnya dunia, di mana ras gergasi beku dan gergasi api akan saling berganding-bahu memerangi dewa-dewi Norse dalam pertempuran muktamad yang bakal menghancurkan seluruh alam semesta.

Menurut legenda, alam semesta nantinya akan muncul kembali dari dasar laut dengan disusuli dewa-dewi yang terselamat. Kemudian, dunia bakal dihuni semula oleh dua orang manusia yang bertanggungjawab meramaikan bumi dengan zuriat keturunan mereka.

Menukil petikan terjemahan Prosa Edda oleh Dronke (1997:19) yang menggambarkan suasana Ragnarok, “Saudara sesama saudara akan saling bercakaran dan berbvnvhan, anak-anak akan merosak tali kekeluargaan. Kala dunia dipenuhi pancaroba, berleluasa juga noda zina – berlalu zaman kapak, zaman pedang – perisai-perisai habis hancur berkecaian – berlalu zaman angin, zaman serigala – sebelum semesta dunia menuju ke penghujung masa. Tiada lagi manusia yang punya belas kasih antara mereka.”

LOKI SEMASA RAGNAROK

Pantheon Norse dibahagikan kepada dua dewa utama, iaitu dewa-dewa Aesir dan Vanir. Sebelum mereka wujud, wujud dahulu ras gergasi yang mendiami Jotunheimr, iaitu salah sebuah dari sembilan buah alam yang wujud dalam kosmologi Norse. Ras gergasi ini terpaksa menetap di alam tersebut lantaran dewa-dewa Aesir enggan membenarkan mereka mendiami alam Asgard. Dalam kisah-kisah mitos Norse, ras Gergasi disifatkan sering berp3rang dengan dewa-dewa Aesir dan Vanir.

Antara nama masyhur dalam mitologi ini adalah Loki, yang merupakan anak Gergasi dan dikenali sebagai dewa licik yang berupaya mengubah bentuk tubuhnya. Keterlibatannya dalam mitologi Norse agak unik, tersendiri, dan penuh kontroversi memandangkan pada satu-satu ketika, beliau dilihat banyak membantu dewa-dewa Aesir sambil pada ketika yang lain, beliau bertanggungjawab melengahkan pergerakan mereka. Loki diberi izin untuk menetap bersama Aesir di Asgard. Di sana, beliau dikurniakan ramai zuriat, termasuklah seekor kuda lapan kaki (Sleipnir) tunggangan Odin, seekor naga, dan anjing Fenrir yang peranannya dalam Ragnarok cukup signifikan.

Menurut legenda, Loki pernah memperdaya Hod (Hoor) si dewa musim sejuk yang buta. Tindakannya itu mengakibatkan kem4tian dewa Baldr, iaitu anak kepada dewi Frigg dan dewa Odin. Rentetan peristiwa tersebut, Loki dihukum dengan diiikat pada sebongkah batu yang bertempat di sebuah tebing yang terpencil sehinggalah tibanya Ragnarok.

Naratif sebegini agak mirip dengan hukuman yang ditimpakan ke atas Prometheus dalam mitologi Yunani, yang diikat pada sebongkah batu kerana melanggar larangan Zeus dengan mengurniakan keupayaan menyalakan api kepada umat manusia.

PETANDA-PETANDA RAGNAROK

Sama seperti peristiwa kiamat dalam kebanyakan agama di dunia, Ragnarok dicirikan dengan beberapa petanda. Petanda awal Ragnarok adalah berlalunya Fimbulvetr, iaitu suatu musim sejuk yang berpanjangan selama setahun. Kemudian, seekor ayam jantan merah bernama Fjalar akan berkokok memaklumkan kepada ras Gergasi bahawa Ragnarok sudah pun bermula. Hal yang sama turut disampaikan oleh ayam kedua kepada roh-roh yang telah m4ti, sebelum kemudiannya, khabar tersebut diberikan kepada dewa-dewi di Valhalla oleh ayam ketiga yang bernama Gullinkambi.

Selepas berlalunya kokokan ketiga-tiga ayam tersebut, dewa Heimdallir pula akan meniupkan sangkakalanya dan tiupan tersebut akan menghidupkan semula kesemua yang telah m4ti dan mereka itu kemudian diarak ke sebuah medan yang disebut sebagai Vigrid. Di medan itulah nanti berlaku pertempuran muktamad antara dewa dan ras gergasi.

Setelah itu, lautan-lautan dunia akan terbelah dan muncul dari dasarnya Ular Dunia, iaitu sejenis ular yang tubuhnya sangat besar hingga disifatkan mampu melingkari seluruh dunia. Bersama Ular Dunia, dewa Baldr dan Dewa Hod akan turun ke medan Vigrid untuk menyertai pertempuran tersebut.

P3RANG AKHIR ZAMAN

Sambil itu, Loki dan gerombolannya akan menuju ke Vigrid untuk berhadapan dengan dewa-dewi Aesir sambil diikuti oleh ras Gergasi Beku yang berlayar menaiki sebuah kapal yang diperbuat daripada kuku mayat. Pasukan mereka ini turut dianggotai oleh bermacam-macam raksasa dan gergasi, antaranya seperti Surtr si gergasi api, Carm si anjing milik Hel, serigala Fenrir, dan Hrym si ketua ras gergasi. Legenda menceritakan betapa pertempuran tersebut bakal meragut nyawa Thor, Odin, dan hampir kesemua dewa-dewi Norse. Seluruh hidupan di bumi juga dihapuskan dek hembusan api naga.

Bagaimanapun, semesta Norse tidaklah berakhir begitu sahaja. Segalanya akan kembali seperti sediakala dengan kehadiran dunia baru yang kononnnya muncul dari dasar laut. Bumi sendiri nanti dihuni semula oleh manusia yang dikembang-biakkan oleh sepasang manusia pertama, iaitu Lif (wanita) dan Lifthrasir (lelaki).

Dewa-dewa yang terselamat dari pertempuran tersebut, seperti Valir, Vidar, dan anak-anak Thor dan Hoenir, masing-masing akan berkelana ke Idavoll yang kekal utuh menggagahi kedahsyatan Ragnarok. Begitu juga dengan dewa Baldr dan Hoder, yang turut terlibat dalam kitaran zaman baru.

DI SEBALIK KEHANCURAN DUNIA

Kisah Ragnarok menceritakan kepada kita tentang pertempuran antara dewa-dewi yang berkesudahan dengan hancurnya dunia dan tamatnya riwayat manusia. Terhapusnya umat manusia dalam mitologi Norse tidaklah semata-mata sebagai hukuman di atas keingkaran dan kekufuran mereka sebagaimana yang mendasari ajaran beberapa agama di dunia, tetapi mereka menjadi korban p3rang antara dewa-dewa persis seperti yang berlaku dalam mitologi Hindu.

Sejak zaman-berzaman, umat manusia memang tidak lari daripada kisah ‘pengakhiran zaman’ atau ‘pengakhiran dunia’. Misalnya, agama-agama Abrahamik dengan kepercayaan terhadap Hari Kiamat, Aztec dengan Legenda Lima Matahari, Hindu dengan Kalki, dan Buddha dengan Tujuh Matahari.

Bagi kebanyakan kepercayaan pagan, mereka meyakini bahawa sesudah dunia tempat manusia huni ini hancur, dunia baru akan dicipta. Sebahagian ilmuwan berpendapat naratif sebegini didasari oleh kitaran alam seperti pertukaran siang dan malam, pergantian musim dalam setahun, dan rantaian hidup-m4ti.

Ada juga yang mengandaikannya sebagai pengkisahan peristiwa sebenar yang pernah terjadi di zaman silam. Namun apa yang pasti, tiada yang dapat menyangkal bahawa kisah-kisah sebegini adalah peringatan buat umat manusia betapa kem4tian dan kiamat tidak pernah alpa dari mendekati kita.

TERJEMAHAN:

John Black. (25 Jun 2020). The Story of Ragnarok, The Ancient Norse Apocalypse. Ancient Origins. https://www.ancient-origins.net/myths-legends/story-ragnarok-and-apocalypse-001352